26 ta' Awwissu: Santa Eliżabetta Bichier

Verżjoni Vidjo:

Santa Eliżabetta Bichier

"Jien iddedikajt u kkonsagrajt lili nnifsi lil Ġesù u lil Marija għal dejjem."

Kitba li Eliżabetta kitbet meta kienet għadha żagħ

żugħa fuq wara ta' santa tal-Madonna

SANTA ELIŻABETTA BICHIER

Verġni

1773 – 1836

Tagħrif:

Imwielda Le Blanc fi Franza fl-1773, Eliżabetta kienet ġejja minn familja tajba.

Hija għaddiet it-tfulija tagħha f'kunvent fi Poitiers.

Matul il-perjodu tar-Revuluzzjoni Franċiża, il-familja ta' Eliżabetta tilfu kulma kellhom.

Dan minħabba li r-republikani kienu qed jieħdu l-propjetà mingħand in-nobbli.

Imma din iż-żagħżugħa Franċiża intelliġenti tad-19-il sena, studjat il-liġi ħalli tkun tista' tiddefendi l-kawża tal-familja tagħha fil-qorti.

Peress li kienet avukata tajba, hija rebħet il-kawża u salvat lill-familja tagħha.

Kulma kien jonqosha kienet li tiżżewweġ lil xi ħadd nobbli bħalha.

Imma Eliżabetta ma kellha l-ebda intenzjoni li tiżżewweġ.

Fuq wara ta' santa tal-Madonna, hija kitbet:

'Jien iddedikajt u kkonsagrajt lili nnifsi lil Ġesù u lil Marija għal dejjem.'

Wara xi żmien hija daħlet fil-kunvent u saret soru.

Fl-1806, bl-għajnuna tas-saċerdot Indri Fournet (li mbagħad ġie wkoll iddikjarat qaddis), bdiet kongregazzjoni reliġjuża ġdida ta' nisa, biex jieħdu ħsieb il-morda u l-anzjani, l-edukazzjoni tat-tfal u biex joffru riparazzjoni għad-dagħa u s-sagrileġġi kontra s-Santissimu Sagrament fi żmien ir-Revuluzzjoni Franċiża.

Il-kongregazzjoni kienet ġiet rikonoxxuta uffiċjalment fis-sena 1816 u ngħataw l-isem ta' "Daughters of the Cross."

Bħala tifla ċkejkna, l-aktar logħba li kienet tħobb tilgħab din il-qaddisa, kienet dik li tibni kastelli fir-ramel.

Ħafna snin wara, hija kellha tieħu fuqha r-responsabbiltà li tibni ħafna kunventi għall-kongregazzjoni tagħha.

Biex tiċċajta, kienet tħobb tgħid:

"Naħseb ix-xogħol tal-bini kellu jkun in-negozju tiegħi, ladarba bdejtu minn ta' età żgħira."

Eliżabetta kienet lesta taffaċċja kull tip ta' periklu biex tgħin lin-nies.

Darba sabet vagabond marid mixħut fl-istalla.

Hi ġabitu fl-isptar tal-kunvent u għamlet kull ma setgħet miegħu sa ma miet.

L-għada filgħodu il-pulizija ġew jgħidulha li setgħet ġiet arrestata talli kienet għenet raġel kriminali.

Eliżabetta ma kinitx tibża'.

"Jien għamilt biss dak li kieku kont tagħmel int,"

wieġbet lill-pulizija.

"Jiena sibt lil dan ir-raġel fqir u marid u ħadt ħsiebu sa ma' miet u lesta li ngħid lill-Imħallef dak li ġara."

Ovvjament, bl-onestà u l-karità tagħha rebħet ir-rispett tan-nies.

Kienu jammiraw il-mod ċar u bla tlaqliq li bih kien dejjem ikollha risposta għal kollox.

Sas-sena 1830, Eliżabetta kienet fetħet aktar minn 60 kunvent.

Il-ko-fundatur tagħha, is-saċerdot qaddis Indri Fournet, miet fis-sena 1834.

Hi kitbet lis-sorijiet tagħha,

"Din hi telfa kbira u ta' niket kbir għalina."

Imbagħad, 4 snin wara, fl-1836, Eliżabetta mardet gravament u wara 10 ijiem ta' sofferenza akuta, mietet fis-26 ta' Awwissu.

Hi ġiet iddikjaratha qaddisa minn Papa Piju XII fis-sena 1947.

Ħsieb

L-għaqal u l-kuraġġ ma jonqsux fil-qalb tan-nisrani.

U dawn huwa riżultat ta' min jiddeċiedi li jwieġeb b'mod radikali għall-Vanġelu.

Aħna lkoll imsejħa biex bil-qlubija kollha, inkunu fuq in-naħa ta' Kristu, li hu preżenti fil-proxxmu tagħna b'mod speċjali f'dawk l-aktar mistmerra, mitlufa u mwarrba.

Id-dinjità tagħna ta' nsara tinsab f'li nħobbu lil xulxin, anki lill-kriminali.

Jekk indewquhom xi tfisser il-karità nisranija, inkunu qed nuruhom li Alla jinsab preżenti anki fid-dinja mħawda tagħhom, u lest biex juri ħniena magħhom jekk dawn ikunu lesti li jilqgħuha.

Forsi int li qed taqra għandek lil xi ħadd fil-familja jew taf b'xi ħadd, li qed jgħix ħajja 'l bogħod minn Kristu u t-tagħlim tiegħu.

Taf li forsi ilek titlob u tipprova tħobb jew tgħin lil din il-persuna u jista' jkun li kkonkludejt li kollu għal xejn!

Fuq l-eżempju ta' din il-qaddisa, li xejn ma żammha milli b'fidi tkompli tħobb lil kulħadd bla distinzjoni, agħmel kuraġġ u kompli poġġi t-tama tiegħek f'Alla, filwaqt li ma tieqafx milli tħobb b'kull mod possibli.

Ftakar fuq kollox, li t-talb hu l-aktar effettiv għax huwa arma moħbija li bija bil-mod il-mod, il-Mulej jibda' jeqred il-ħażen minn ġol-qlub tan-nies li nitolbu għalihom.

Għada niċċelebraw il-festa ta' Santa Monika, li nistgħu ngħidu li għexet għal skop wieħed biss; dak li titlob għall-konverżjoni ta' binha Wistin.

U tassew, wara 30 sena sħaħ tippersevera f'talb mimli dmugħ u swied ta' qalb, il-Mulej mhux talli rattab il-qalb kiesħa u mudlama ta' binha, talli għamel minnu qaddis kbir u kolonna soda fil-Knisja tiegħu.

U inti, għandek fidi li Alla jisma' talbek, qed jara l-isforzi tiegħek u se jberikom żgur, meta u kif irid hu?

Se tkompli tippersevera fit-tajjeb, b'tama f'Alla li dan mhux kollox għal xejn?

Dur bil-qalb lejn din il-qaddisa tal-lum u itlobha biex bl-interċessjoni tagħha taqlalek il-grazzji li għandek bżonn ħalli ma taqtax qalbek quddiem nies diffiċli u qlub nieqsa mill-imħabba vera ta' Alla.

Hu l-Mulej innifsu li qed jafdak b'persuni bħal dawn, biex int iddewwaqhom mill-Għajn tal-Imħabba qaddisa, li hi Alla nnifsu.

Kuraġġ!

Alla jinsab miegħek f'dan kollu!

Talba

O Alla, li bil-grazzja tiegħek, Eliżabetta Bichier ipperseverat fl-imitazzjoni tagħha ta' Kristu, fqir u umli, agħtina li bl-interċessjoni tagħha għalina, aħna ngħixu b'fedeltà l-vokazzjoni tagħna, ħa naslu għall-perfezzjoni li tixtieq tara fina.

Ammen.

English Version:

Alternative Reading:

Wikipedia:

__ATA.cmd.push(function() { __ATA.initDynamicSlot({ id: 'atatags-26942-5ed64eef51501', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' Awwissu: San Ġwann Eudes

Verżjoni Vidjo:

San Ġwann Eudes

"L-għaqda tan-nisrani ma' Ġesu' Kristu hija aktar nobbli, aktar intima u aktar perfetta mill-għaqda tal-membri kollha tal-ġisem mar-ras tagħhom."

San Ġwann Eudes

SAN ĠWANN EUDES

Saċerdot

1601 – 1680

Tagħrif:

San Ġwann twieled f'Ri, Normandija (Franza), fl-1601.

Meta kellu 14-il sena, missieru daħħlu jistudja fil-Kulleġġ tal-Ġiżwiti ta' Caen.

Fl-1623, daħal fil-Kongregazzjoni tal-Oratorju ta' Franza.

Ordna saċerdot fl-1625, u beda l-ħajja appostolika billi mar jaħdem man-nies li kienu mardu bil-pesta li kienet qed tagħmel straġi fin-Normandija.

Fl-1631, faqqgħet epidemija oħra, u Ġwanni reġa' mar jgħin lill-vittmi.

Biex ma jinfettax lil sħabu r-reliġjużi bil-marda, kien jgħix għalih waħdu f'daqxejn ta' għarix f'nofs għalqa.

Imbagħad għall-għaxar snin li ġew wara, intefa' jiġri ma' Franza kollha jippriedka l-missjonijiet fil-parroċċi.

Fl-1641, bil-għajnuna ta' Madaleine Lamy, fetaħ dar għan-nisa u x-xebbiet li kienu jixtiequ jinqalgħu minn ħajja ħażina.

Tliet snin wara fdaha f'idejn is-Sorijiet Visitaturi ta' Caen.

Fl-1643 ħareġ mill-Kongregazzjoni tal-Oratorjani biex iwaqqaf il-"Kongregazzjoni ta' Ġesù u ta' Marija", magħrufa wkoll bħala "tal-Ewdisti", għall-formazzjoni tal-kleru u għax-xogħol tal-Missjonijiet.

Il-Qaddis fetaħ numru ta' Seminarji.

Fl-1650, waqqaf "is-Sorijiet tal-Karita' tar-Rifuġju" li l-għan prinċipali tagħhom kien li jaħdmu għan-nisa penitenti.

Din il-kongregazzjoni baqgħet dejjem tikber, u fl-1835 ħarġet minnha l-Kongregazzjoni tas-Sorijiet tal-Buon Pastur.

Waqqaf ukoll l-"Għaqda tal-Qalb tal-Omm l-aktar Ammirabbli", li hi bħat-Terz Ordni ta' San Franġisk.

San Ġwann kellu jħabbat wiċċu ma' oppożizzjoni qawwija mill-Ġansenisti, u minn xi Oratorjani.

Kien ġie kkalunjat speċjalment wara li waqqaf is-Sorijiet tal-Karita' tar-Rifuġju.

Għal xi żmien kien itteħidlu l-permess li jippriedka u jqarar.

F'dak iż-żmien, intefa' jikteb u jxerred id-devozzjoni lejn il-Qalb ta' Ġesù u lejn il-Qalb ta' Marija.

Fost il-kitba spiritwali tiegħu nsibu "Id-devozzjoni lejn il-Qalb Adorabbli ta' Ġesù" u "L-Ammirabbli Qalb tal-Wisq Imqaddsa Omm Alla".

Miet f'Caen, fid-19 ta' Awwissu 1680, meta kellu 79 sena, u ġie kkanonizzat mill-Papa Piju XI fl-1925.

San Ġwann Eudes hu magħruf bħala wieħed minn tal-ewwel nett u mill-aqwa li xerrdu d-devozzjoni lejn il-Qalb Imqaddsa ta' Ġesù u l-Qalb Immakulata ta' Marija.

Ħsieb

Għaliex qiegħed/qegħda hawn?

Ma rridx infisser hawn f'dan is-sit, imma għaliex qiegħed/qegħda hawn f'din id-dinja?

X'inhu l-iskop ta' ħajtek?

Din hija l-aktar mistoqsija importanti li wieħed għandu jistaqsi.

U minkejja dan, huwa faċli li wieħed jinjora din il-mistoqsija meta jinqabad fid-dettalji tal-ħajja ta' kuljum.

L-aktar tweġiba sempliċi għal din il-mistoqsija hija li:

Int tinsab hawn għall-Imħabba.

Int ġejt maħluq/a għall-imħabba.

Anzi ġejt maħluq/a biex ikollok għaqda mal-Imħabba Nnifisha li hi Alla nnifsu.

Għax kif jgħid San Ġwann: 'Alla huwa Mħabba.' (1 Ġwanni 4:8)

Hi propju din l-għaqda ma' Alla Mħabba, li l-aktar tispikka f'dan il-qaddis tal-lum, Ġwann Eudes, li kellu devozzjoni speċjali lejn il-Qalb Imqaddsa ta' Ġesu'.

Araw ftit x'kiteb dwar l-għaqda ma' Alla li tibda f'din id-dinja u tilħaq il-milja tagħha fis-Sema:

"M'hemmx ħajja vera għalik jekk mhux f'Ġesu' Kristu, għax huwa Hu s-sors tal-ħajja vera.

Irid ikun kemm is-sors kif ukoll l-iskop ta' ħajtek.

Int magħqud ħaġa waħda ma' Ġesu' kif il-ġisem hu magħqud mar-ras.

Għalhekk għandu jkollok nifs wieħed miegħu, ruħ waħda, ħajja waħda, rieda waħda, moħħ wieħed, qalb waħda u Hu għandu jkun in-nifs tiegħek, qalbek, imħabbtek, ħajtek, kollox.

Dawn id-doni kbar f'min qed jimxi wara Kristu, jibdew malli tirċievi s-Sagrament tal-Magħmudija.

Jiġu miżjuda u msaħħa permezz tas-Sagrament tal-Konfermazzjoni (

tal-Griżma

) u billi wieħed jagħmel użu tajjeb minn grazzji oħra li jagħti Alla, (

u billi ma jitraskurax is-Sagrament tal-Qrar

Permezz tas-Sagrament tat-Tqarbin, din l-għaqda tilħaq il-perfezzjoni."

Hekk kitbilna San Ġwann Eudes.

Inti temmnu dan?

Verament temmnu?

Inħeġġek iġġedded il-fidi tiegħek f'din ir-realta' li inti tagħmel parti mill-Ġisem Mistiku ta' Kristu.

U issa, f'dak kollu li se tgħix,

kun dak li verament int u għix dak li nħlaqt għalih.

Talba

O Mulej, Int ħlaqtni għalik, biex inħobbok u ngawdik, Tjubija infinita', Sbuħija li ma tistax tiġi deskritta; tħallinix nitlef il-viżjoni sublimi tiegħek, li Int l-għan aħħari ta' ħajti u r-raġuni għalfejn għandi nitqabad; tħallix li jiena nintilef fi pjaċiri tal-mument li mbagħad jisfgħu fix-xejn u li ħlejjaq oħra jistgħu joffruli.

Ammen.

(Talba ta' San Ġwann Eudes)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef043c2d', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' Awwissu: San Bernard

Verżjoni Vidjo:

San Bernard

Aktar ma jgħaddi ż-żmien, aktar insiru nixbhu lil

dak li nħobbu.

San Bernard

SAN BERNARD

Abbati u Duttur tal-Knisja

1090 – 1153

Tagħrif:

San Bernard twieled ħdejn Dijon, Franza, fl-1090, għand familja nobbli u sinjura.

Kien it-tielet fost seba' aħwa, waħda minnhom tifla.

Kellu trobbija tajba.

Ta' dsatax-il sena, Bernard tilef 'l ommu, u bejn għax impressjona ruħu ħafna bil-mewt tagħha u bejn għax kien imqanqal minn imħabba qawwija lejn Alla, beda jaħseb biex iħalli d-dinja.

Fl-1112, daħal maċ-Ċisterċensi fil-monasteru ta' Citeaux.

Fl-istess waqt li daħal hu, daħlu miegħu wieħed u tletin żagħżugħ ieħor, fosthom erbgħa minn ħutu, u ziju.

Ftit snin wara, ħuh iż-żgħir ingħaqad miegħu, u wara missieru wkoll.

Meta Bernard kien ilu tliet snin f'Citeaux, l-Abbati, l-Ingliż San Stiefnu Harding, bagħtu ma' tnax oħra sħabu, fosthom ħutu, biex jiftħu monasteru ieħor; kien il-bidu taċ-ċelebri monasteru ta' Clairvaux (Wied id-Dawl).

Hawn Bernard kellu jkun l-Abbati għal 38 sena, u bil-ħidma u bl-eżempju mexxa tassew tajjeb.

Fi żmienu, minn Clairvaux infetħu 165 monasteru mxerrdin mal-Ewropa kollha, 68 minnhom imwaqqfin minnu nnifsu.

Huwa waqqaf ukoll monasteru għas-Sorijiet, u fih daħlet oħtu Humberline li wara hi wkoll saret Qaddisa.

B'hekk il-familja kollha, barra ommu, ħaddnet il-ħajja monastika.

Fl-1130, miet il-Papa Onorju II, u floku laħaq il-Papa Innoċenzu II.

Fl-istess waqt inħoloq l-Antipapa bl-isem ta' Anakletu II.

San Bernard ħadem bis-sħiħ favur il-Papa Innoċenzu II, sakemm fis-sena 1138, Anakletu miet u floku laħaq Viktor IV li malajr issottometta ruħu għall-Papa Innoċenzu II.

Fl-1145, il-Papa Ewġenju III li qabel kien wieħed mill-patrijiet dixxipli ta' San Bernard, xtaq iwaqqaf kruċjata biex jeħles l-Art Imqaddsa, u nkariga lil San Bernard biex jorganizzaha.

San Bernard intefa' b'ruħu u b'ġismu f'kampanja kollha ħeġġa, u rnexxielu jwaqqaf it-tieni kruċjata li sfortunatament, fis-siegħa tal-prova, intemmet f'diżastru.

San Bernard miet f'Clairvaux, fl-20 ta' Awissu 1153, ta' 63 sena, u tniżżel fil-lista tal-Qaddisin mill-Papa Alessandru III, fl-1174.

San Bernard kiteb ħafna fuq it-Teoloġija u l-axxetika, tant li l-Papa Piju VIII, fl-1830 daħħlu fil-lista tad-Dutturi tal-Knisja bit-titolu ta' "Doctor Mellifluus", li jfisser "Duttur Ħelu Għasel"; waqt li l-kitba tiegħu fuq il-Madonna kisbitlu t-titlu ta' "Kitarrista tal-Madonna."

Ħsieb

Żgur li kulħadd sema' b'Papa Ġwanni Pawlu II u t-Teorija tal-Ġisem – it-tagħlim tiegħu dwar is-sesswalità u ż-żwieġ.

Dan mhux tagħlim ġdid għax Alla ma nbidilx u l-anqas bidel il-pjan tiegħu għall-umanità.

Alla huwa mħabba u aħna maħluqa fuq ix-xebh u x-xbieha tiegħu.

Għalhekk aħna maħluqa bl-Imħabba u għall-Imħabba – għaqda ta' mħabba ma' Alla Mħabba, li turi ruħha fl-imħabba lejn dawk kollha li huma maħluqa fuq ix-xebh u x-xbieha tiegħu – il-proxxmu tagħna.

Tassew li l-qaddis tal-lum, Bernard, għex ħafna żmien ilu, u kellu għarfien dwar dan kollu.

Araw x'kiteb darba f'waħda mill-omeliji tiegħu:

"Inħobb għax inħobb.

Inħobb li nista' nħobb.

L-imħabba hi ħaġa kbira, diment li kontinwament tmur lura lejn is-Sors li minnu bdiet, tmur lura għas-Sors minn fejn tieħu minnu l-ilma li jmantniha.

Mill-movimenti, sensazzjonijiet u emozzjonijiet tar-ruħ, l-imħabba hi l-unika waħda li biha l-ħlejqa tista' twieġeb lill-Ħallieq u tirritornalu b'mod simili, minkejja li mhux ugwali, l-istess imħabba li rċeviet.

Għax meta Alla jħobb, kull ma jixtieq hu, li nwieġbu għal imħabbtu billi nħobbuh lura.

L-għan ta' mħabbtu huwa dak li jkun maħbub, bl-iskop li dawk li jħobbuh, jiksbu l-ferħ ta' din l-imħabba.

L-Imħabba tal-Maħbub, jew aħjar l-Imħabba li hi l-Maħbub, tixtieq lura biss imħabba leali."

U hawn nistaqsi:

Jista' jkun li

l-Imħabba mhix qed tkun maħbuba

Kif qed tħobbu lil Alla-Mħabba u kif qed turi dan fi mħabbtek lejn il-proxxmu?

L-imħabba u d-Devozzjoni vera li Bernard kellu lejn il-Verġni Marija tispikka anki fil-mod dinamiku li bih kien jitkellem fuqha u t-titli li kien jagħtiha.

Fuq kollox, Marija għalih kienet dik l-Omm li ma twarrab l-ebda talba li wliedha jagħmlulha.

Ir-rużarju hi l-arma li tkisser l-armata tal-għadu ta' ruħna.

Kemm jien devot tassew ta' din l-Omm tiegħi tas-Sema?

Min jaf li kieku nikkonsagra lili nnifsi lilha u nħalliha ddawwalli t-triq li twassalni għal għand Binha fil-ġenna?

Min jaf li kieku nfittex nitgħallem dwar kif nista' ngħix ta' binha/bintha, hekk li jkun tassew jixraqli Omm bħal din?

Jekk tixtieq tkun taf kif tista' tħejji ruħek biex tgħix hekk tassew, nistiednek iżżur is-sit Malti, li fih it-Trattat ta' San Alwiġi De Montfort fuq id-Devozzjoni vera lejn Marija u kif wieħed jista' jagħmel l-att ta' konsagrazzjoni u l-benefiċċji tagħha, Talb, l-Uffiċċju tal-Madonna, Vidjows u ħafna aktar ...

Tista' tmur għalih billi tagħfas fuq din il-link:

Talba

'Ftakar, ja l-iżjed ħanina, Omm u verġni Marija, li qatt ma nstama' fid-dinja li xi ħadd intefa' taħt il-ħarsien tiegħek, talbek l-għajnuna jew fittex li tidħol għalih, u inti ma smajtux.

Imqanqal minn dan il-ħsieb, għal għandek niġri, ja verġni u Omm tiegħi; għandek niġi, quddiemek noqgħod, midneb u niedem, ja Omm l-Iben ta' Alla magħmul bniedem.

La tistmerrx it-talb tiegħi, iżda ismagħni u weġibni.

Ammen.'

(Memorare – Talba ta' San Bernard ta' Clairvaux)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

San Bernard u l-Verġni Marija:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef01ac82', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


22 ta' Awwissu: Il-Verġni Mqaddsa Marija, Reġina

Verżjoni Vidjo:

Il-Verġni Mqaddsa Marija, Reġina

"F'lemintek is-sultana mżejna b'deheb ta' Ofir."

Salm 45:10

IL-VERĠNI MQADDSA MARIJA, REĠINA

Tagħrif:

Wara l-festa tat-Tlugħ tal-Verġni Mqaddsa Marija fis-sema, fil-15 ta' Awwissu, huwa xieraq li jiġi wkoll iċċelebrat il-post tagħha fost l-anġli u l-qaddisin bħala r-Reġina tas-sema u tal-art.

Fil-11 ta' Ottubru 1954, il-Papa Piju XII, bl-enċiklika tiegħu "Ad Coeli Regina," waqqaf il-festa tal-Verġni Mqaddsa Marija Reġina, u ddikjara li għandha tiġi ċċelebrata mal-Knisja kollha, fil-31 ta' Mejju ta' kull sena.

Il-festa twaqqfet b'tifkira tas-Sena Marjana li l-istess Papa kien nieda bl-enċiklika "Fulgens Corona" fl-okkażjoni ta' għeluq iċ-ċentinarju tad-definizzjoni tad-domma tat-Tnissil bla Tebgħa tal-Verġni Marija.

Wara l-Konċilju Vatikan II, il-festa ġiet trasferita għat-22 ta' Awwissu, nhar l-ottava tat-Tlugħ tal-Verġni Marija fis-sema, biex hekk tkun tidher aħjar ir-rabta bejn ir-Regalità tal-Verġni Marija u t-Tlugħ tagħha fis-sema.

Sa mill-ewwel sekli tal-Knisja, l-Insara emmnu li l-Verġni Mqaddsa hija Reġina.

Hi ġabet fid-dinja Iben li sa mill-mument tat-tnissil tiegħu, minħabba l-għaqda ipostatika tan-natura umana ma' dik divina, ukoll bħala bniedem, kien Sultan u Mulej ta' kollox.

Għalhekk kien tassew xieraq li l-Knisja twaqqaf din il-festa biex tunura lill-Verġni Marija b'dan it-titolu ta' Reġina.

Ħsieb

Illum jaħbat it-tmien jum fost l-ottava tas-Solennità tal-Assunta li għadna kif ċċelebrajna.

Tassew kien jixraq li l-Knisja tmexxi d-data tal-festa tal-lum mill-31 ta' Mejju għat-22 ta' Awwissu, għax filwaqt li fl-Assunta fakkarna r-rebħa totali ta' Marija fuq il-mewt, rebħa li Kristu ta lil Ommu l-għażiża, hekk illum infakkru l-unur li żejjinha bih, dak ta' Reġina.

Dan il-misteru jagħmel sens għaliex Marija kienet Omm ir-Re tar-Rejiet.

Hawn għandna kliem il-Papa Piju XII f'1954 meta waqqaf din il-festa ta' Marija Reġina:

"Sa mill-bidu tal-Knisja Kattolika, l-insara, kemm fi żmien ta' rebħa u b'mod speċjali fi żmien ta' kriżi, indirizzaw talb ta' supplika, innijiet ta' tifħir u qima lil Marija Reġina, u t-tama tagħhom qatt ma naqset, li poġġew f'Omm ir-Re Divin, Ġesù Kristu; u lanqas falliet dik il-fidi li aħna tgħallimna, li Marija, il-Verġni Omm Alla, issaltan fuq id-dinja kollha bħala Omm li jinteressha mill-ħtiġijiet tagħna wliedha, hekk kif hi ġiet inkurunata bil-barka tas-Sema, bil-glorja ta' Reġina."

Wieħed jista' jaqra wkoll x'qal il-Papa maħbub Ġwanni Pawlu II dwar

Marija s-Sultana tal-Univers

fil-

Lumen Gentium (

Kostituzzjoni Dommatika dwar il-Knisja – 21 ta' Novembru, 1964) f'paragrafu 56, billi jagħfas fuq dawn il-links:

PDF

jew

WORD

Meta nsegwu tant ġrajjiet tal-waħx li seħħew fl-istorja tal-umanita' – il-waqgħa ta' postijiet u nazzjonijiet kbar, ma nistgħux ma nosservawx, li anki fi żminijietna donna għaddejja bħal mewġa ta' vjolenza u ħażen minn fuq d-dinja kollha.

It-theddida ta' din il-kriżi, dejjem imliet il-qalb tan-nisrani bl-uġigħ u għalhekk b'kunfidenza kbira rrikorrejna għand Marija, ir-Reġina tagħna.

Urejnieha s-sentimenti filjali ta' qima lejha, li m'humiex tagħna biss, imma ta' kull min hu kburi li hu nisrani.

B'dan f'moħħna, ejjew nitolbuha:

Marija, Reġina tas-Sema u tal-art, itlob għalina u magħna sabiex Ibnek Ġesù jsaltan fil-qlub kollha tad-dinja.

U x'titlob minn uliedha din r-Reġina Omm?

'Għidu r-Rużarju!

Għidu r-Rużarju!

Għidu r-Rużarju!'

Din is-sentenza, li Marija tenniet kull darba li dehret fuq din l-art, tibqa' tidwi tul is-snin, għax bħal donnu għadna ma kkuntentajnihiex!

Jekk hi titlob minna propju din l-istess talba kull darba, mela x'qawwa hemm fiha?

Int temmen fil-qawwa tar-Rużarju li hi talba ma' Marija?

Jekk iva, mela xieraq li titlobha fuq bażi regolari.

Bħala għajnuna biex wieħed jitlob ir-Rużarju, tistgħu tidħlu fil-Youtube Channel bl-isem ta'

Rużarji u Devozzjonijiet bil-Malti.

Fih issibu ġabra ta' vidjows kollha fuq ir-Rużarju.

Ara din il-link:

Talba

Is-Sliem, o Sultana tas-sema, Sidt l-anġli; int l-għerq u l-bieb safi mnejn ġie dawl id-dinja.

O Verġni Glorjuża, ta' ġmiel u sbuħija, is-sliem għalik!

Itlob lil Kristu għalina.

(Waħda mill-antifoni tal-Madonna li tingħad wara t-Talba ta' Għeluq il-Jum)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Wikipedia:

Information about the encyclical of Pope Pius XII 'Ad Caeli Reginam':

'Ad Caeli Reginam' as a whole encyclical:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar din il-qaddisa huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef0185ec', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


23 ta' Awwissu: Santa Roża ta' Lima

Verżjoni Vidjo:

Santa Roża ta' Lima

"Mingħajr is-salib, m'hemm l-ebda sellum ieħor li minnu nistgħu naslu l-Ġenna."

Santa Roża ta' Lima

SANTA ROŻA TA' LIMA

Verġni

1586 – 1617

Tagħrif:

Santa Roża twieldet fl-20 ta' April 1586, f'Lima, il-Peru.

Meta kellha ħdax-il sena rċeviet il-Griżma tal-Isqof mingħand San Turibju, Arċisqof ta' Lima, u ħadet l-isem ta' Roża flok dak li kellha ta' Isabella li kienu tawha fil-magħmudija.

Sa minn ċkunitha fid-dar rawmet ruħha fil-qdusija, u għażlet lil Santa Katarina ta' Siena bħala mudell ta' ħajjitha.

Kienet tqatta' ħafna ħin fit-talb u fil-mortifikazzjoni.

Billi kienet tfajla sabiħa ħafna, kienet togħrok wiċċha bil-bżar biex jitlgħalha kollu nfafet u jittebba' ħalli b'hekk tnaqqas sbuħitha.

Meta l-ġenituri tagħha marru lura fin-negozju hi bdiet taħdem fil-ġnien matul il-ġurnata u tħit mal-lejl.

Il-ġenituri tagħha xtaquha tiżżewweġ, iżda hi ma riditx.

Kienet ilha li għamlet il-vot tal-verġinità.

Meta kellha madwar għoxrin sena Roża daħlet Terzjarja Dumnikana.

Bdiet tgħix għaliha waħidha f'għarix fil-ġnien, u hemm bdiet tgħaddi ħafna mill-ħin tagħha fit-talb, kontemplazzjoni u penitenza.

Minkejja li kienet tgħix ħajja maqtugħa għaliha waħidha kellha tidher quddiem l-Inkwiżizzjoni.

Iżda hi impressjonat lit-Tribunal bl-umiltà tagħha u bl-għaqda tagħha ma' Alla.

Hija żammet parti mid-dar tagħha biex tkun tista' tieħu ħsieb it-tfal foqra, ix-xjuħ u l-morda.

Jgħidu li dan kien il-bidu tas-servizzi soċjali fil-Perù.

L-aħħar tliet snin ta' ħajjitha għaddiethom marida u fi tbatija kbira fid-dar ta' ħabibitha li kienet il-mara ta' mpjegat għoli mal-Gvern.

Mietet nhar l-24 ta' Awissu 1617, meta kellha 31 sena.

Il-belt kollha ta' Lima ħarġet bi ħġarha għall-funeral tagħha, u l-aqwa nies tal-belt refgħu t-tebut tagħha.

Fl-1671, il-Papa Klement X iddikjaraha Qaddisa u Patruna tal-Perù, tal-Amerika t'isfel u tal-Filippini.

Kienet l-ewwel waħda li ġiet ikkanonizzata mill-Kontinent Amerikan.

Ħsieb

Ommha u missierha xtaquha tiżżewweġ, imma hi xtaqet li timxi fuq il-passi ta' Santa Katarina u tidħol mas-sorijiet Dumnikani.

Il-familjari tagħha baqgħu jżommu sod fl-oppożizzjoni tagħhom għal din il-vokazzjoni u hi żammet sod f'li ma ssegwix il-vokazzjoni li riedu minnha – dik taż-żwieġ.

Għalhekk hi baqgħet xebba, saret membru tat-terza ordni tal-lajċi Dumnikani u għexet ħajja ta' talb u penitenza.

Jgħidu li hemm żewġ affarijiet finali li l-ġenituri jistgħu jittamaw li jgħaddu lil uliedhom.

Waħda minn dawn hi

l-

għeruq

u l-oħra hi

l-

ġwienaħ

Ċertament li l-ġenituri ta' Roża taw lil binthom l-għeruq fil-fidi, imma qatgħulha l-ġwienaħ tal-vokazzjoni li għaliha ħassitha msejħa, li hi dik li tkun soru reliġjuża.

Il-qaddisa sofriet ħafna minħabba dan, imma għaqdet is-sofferenzi tagħha ma' dawk ta' Ġesù fuq is-salib, u b'konsegwenza ta' dan hi żviluppat ġwienaħ ġodda li bihom taret lejn it-triq tal-qdusija.

Hi ġarret is-salib tal-ubbidjenza lejn il-ġenituri tagħha bil-ferħ u tgħallmet lezzjoni, li min fejn tinsab, Alla jista' jagħtik Hu, il-mezzi u l-grazzji li ssir qaddis/qaddisa.

Roża ma qabditx it-triq li l-ġenituri xtaqu minnha, imma t-triq li qabdet wasslitha għall-qdusija.

Imma fil-fatt, mhux din hi l-ħolma li l-ġenituri għandu jkollhom fuq uliedhom, jiġifieri dik li wliedhom isiru qaddisin?

B'dispjaċir ngħidu li llum hemm ħafna ġenituri li ma jixtiequx li uliedhom isiru sorijiet, qassisin jew patrijiet.

Forsi għax jibżgħu li wliedhom ma jkunux kuntenti jew għax jixtiequ min għandhom in-neputijiet.

Imma l-familja hi l-benniena tal-vokazzjonijiet reliġjużi u l-ġenituri għandhom jissapportjaw lil uliedhom meta huma jesprimu interess f'vokazzjoni bħal din.

Ejjew nitolbu issa, ħalli l-ġenituri, huma wkoll, ikollhom qalb miftuħa għas-sejħat ta' Alla lil uliedhom.

Talba

Mulej Ġesù, Int għidtilna li l-ħsad huwa kbir imma l-ħaddiema ftit; għin lill-familji tagħna llum biex jagħtu s-sapport tagħhom għas-sejħat vokazzjonali ta' servizz fil-Knisja li uliedhom jista' jkollhom.

Nitolbu biex kull tifel u tifla tingħatalhom il-libertà u l-kuraġġ biex isegwu l-vokazzjoni li Int issejħilhom għaliha.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film (Gloria TV):

Nota: It-Tagħrif dwar din il-qaddisa huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef01930f', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' Awwissu: San Piju X

Verżjoni Vidjo:

San Piju X

"Li kien hemm miljun familja titlob ir-Rużarju kuljum, id-dinja kollha tkun salvata."

Papa Piju X

SAN PIJU X

Papa

1835 – 1914

Tagħrif:

Ġużeppi Sarto twieled fir-raħal ta' Riese, fl-Italja ta' fuq.

Missieru kien iżżewweġ kbir meta kellu 43, iżda ommu kienet għadha fl-aħjar tagħha ta' 22 sena.

Wara sena kellhom tarbija iżda mietet għaxart ijiem wara.

Wara kellhom tifel ieħor li semmewh Ġużeppi li twieled fit-2 ta' Ġunju, 1835 u għammduh l-għada.

Margerita kellha tmint itfal oħra, żewġ subjien u sitt ibniet.

Lil Ġużeppi laqqmuh "Bepi" u hekk baqgħu jsejħulu ħutu bejniethom anki meta kien Kardinal Patrijarka.

Il-kappillan tar-raħal kellem lil tal-familja biex it-tifel ikompli jistudja.

Ma sabux diffikultà ħlief li ma kellhomx flus.

Irranġawlu li jmur Castel Franco.

Daħal is-Seminarju ta' Padova, u ordna saċerdot fit-18 ta' Settembru tal-1858, fl-età ta' 23 sena.

Hu għadda l-ewwel sbatax-il sena tas-saċerdozju tiegħu f'ħidma pastorali.

Fl-aħħar, fit-14 ta' Lulju 1867, bagħat għalih l-isqof u ħatru kappillan tal-parrocċa importanti ta' Salzano b'elfejn ruħ u tliet kurati.

Għamel pjan għall-appostolat tiegħu: l-ewwel punt kien li kellu jżur kull familja, anki dawk li kienu Lhud u l-iktar lil dawk li kienu magħrufa bħala kontra l-Knisja.

Fl-1873, faqqgħet il-kolera; il-kappillan baqa' jdur bil-parruċċani tiegħu li ħadu din il-marda.

Fix-xitwa tal-1868, beda skola tal-Latin u tal-mużika sagra.

L-ikbar taħbit il-moħħ li kellu kien għall-fqar.

Kulma kien jiddobba: qamħ, injam, frott, kollox kien għalihom.

Ġie li anki ddejjen minħabba fihom.

Kien magħżul kap tal-Għaqda tal-Karità li kienet tieħu ħsieb 200 fqir fil-belt.

Sena wara sar il-Kap tal-Kumitat tal-iskola.

Fl-1875, ħatruh Kanonku tal-Katidral ta' Treviso, u fl-1884 sar Isqof ta' Mantova.

Fl-1893, il-Papa Ljun XIII ħatru Kardinal u Patrijarka ta' Venezja.

F'din il-kariga wera kemm kien bniedem żelanti u ta' ħila amministrattiva.

Fl-4 ta' Awwissu 1903, il-Kardinal Sarto kien elett Papa, u ħa l-isem ta' Piju X. Ix-xewqa kbira tiegħu kienet li "jġedded kollox fi Kristu."

Fost l-affarijiet li għamel kienu:

li ebda setgħa ċivili ma għandha tindaħal fl-elezzjoni tal-Papa, u neħħa l-veto li kellhom xi pajjiżi;

iddefenda s-separazzjoni tal-Knisja mill-Istat, u dwar dan żamm sod speċjalment kontra l-Gvern ta' Franza;

ħadem ħafna biex ineħħi l-Moderniżmu mill-Knisja (meta xi qassisin kienu qed ixerrdu din l-idea u hu bil-kitba tieghu

"Pascendi"

u

"Lamentabilis"

ħadha qatta bla ħabel kontra dan u talab mis-saċerdoti ġurament kontra l-moderniżmu);

inkuraġġixxa l-qari ta' kuljum tal-Bibbja, u t-Tqarbin spiss u jekk jista' jkun kuljum, speċjalment mit-tfal;

ħejja test ta' Katekiżmu li kellu jintuża mal-Italja kollha u li ġie ppubblikat sentejn qabel ma miet;

irriforma l-Mużika Sagra, il-Liturġija, il-Brevjarju Ruman, u beda l-kodifikazzjoni tal-Liġi Kanonika;

irriforma l-Kongregazzjonijiet u l-qrati Rumani;

fetaħ l-Istitut Bibliku;

ta attenzjoni speċjali lill-istampa kattolika, u lill-Azzjoni Kattolika; u

ħadem ħafna għall-paċi meta d-dinja kienet f'xifer ta' gwerra.

L-Ewwel Gwerra Dinjija bdiet fl-4 ta' Awwissu 1914, u l-Papa miet fl-20 ta' Awwissu 1914.

Il-Papa Piju XII ikkanonizzah fl-1954.

Kien l-ewwel Papa li ġie ddikjarat Qaddis mill-1672, mill-kanonizzazzjoni ta' San Piju V.

Ħsieb

Taf li ħafna mill-isqfijiet għandhom mudell episkopali li jmur mal-kodiċi uffiċjali tagħhom?

Taf x'inhu l-mudell tal-isqfijiet tagħna?

Fl-1903 meta l-qaddis tal-lum Papa Piju X inħatar Papa ta' Ruma, hu għażel għalih vers mill-Ittra ta' San Pawl lill-Efesin Kapitlu 1:

"li jġedded kollox fi Kristu."

Għalfejn taħsbu li għażel dan bħala l-mudell tiegħu?

Il-Papa Piju fisser għaliex f'Enċiklika li kiteb ftit wara li sar Papa.

Hu staqsa:

"Min jista' ma jarax li s-soċjetà preżenti, aktar mis-snin ta' qabel, qed issofri b'mod terribli minn marda gravi li qed tavvanza kuljum, li qed tiekolha minn ġewwa u tkaxkarha lejn id-

distruzzjoni?

Intom tifhmu, għeżież uliedi, x'inhija din il-marda – li abbandunajna lil

Alla" ...

X'kienet din il-marda?

Li abbandunajna lil Alla.

Dan hu l-ħażen li l-Papa ra li jeżisti, wara l-konflitti li kienu se jwasslu għal gwerra kbira li bdiet fl-1914, l-aħħar sena tal-Pontifikat tiegħu.

Riċentament, il-Papa Benedittu reġa' tenna kważi l-istess kliem meta qal:

'Dinja mingħajr Alla hi dinja mingħajr tama.'

Is-soluzzjoni?

"Li jiġġedded kollox fi Kristu,"

u dan jibda minni u minnek.

Il-battalja bejn it-tajjeb u l-ħażin tinsab fil-qalb ta' kull wieħed u waħda minna.

Jeħtieġ li nagħmlu lil Kristu r-Re u s-Sid tal-qalb tagħna, li nagħrfu s-setgħa tiegħu li jsaltan fuqna.

Huwa biss meta Alla jkun onorat, meta mhux biss iddikjarajt lill-Mulej Sid ta' ħajtek, imma wkoll qed tirsisti u titħabat biex ikun hekk tassew, li, ir-rokna ċkejkna tad-dinja tiegħek, tkun iġġeddet fi Kristu.

U minnek, jalla s-Saltna t'Alla tiftaħ il-friegħi tagħha u tkompli tinxtered fost dawk li l-Mulej jixtieqek tmissilhom ħajjithom.

Ma tonqosx ukoll, id-devozzjoni ta' dan il-Qaddis lejn il-Verġni Mbierka Marija.

Hu jsostni li t-talba tar-Rużarju hi dik li l-aktar togħġob lill-Qalb safja ta' din l-Omm tagħna tas-Sema.

Hi din it-talba li magħha hemm marbuta l-akbar ammont ta' grazzji wara t-talba tal-Quddiesa.

Bi kliemu dejjem ħeġġeġ lill-merħla tiegħu biex jitolbu din it-talba kuljum, b'mod speċjali fil-familja, biex tirrenja l-paċi.

Qal li: '

X'bidla nistgħu nagħmlu fil-familji tagħna u fid-dinja li kieku nieħdu t-talba tar-Rużarju bis-serjetà u nitolbuha kuljum.

Kemm nistgħu jien u int nagħmlu ġid bil-moħbi!

O li kieku tassew nemmnuh dan!!

Talba

Għażiż Papa Piju X, nitolbuk tidħol għall-Knisja b'talbek f'dan iż-żmien, li bħal fi żmienek, jekk mhux agħar, tinsab għaddejja minn tant moderniżmu li qed joħnoqha minn ġewwa.

Itlob li ma nkomplux inwarrbu t-tagħlim u l-pariri siewja tiegħek, imma niddawlu b'dan id-Dawl qaddis tal-Verità li qatt ma tinbidel.

Li nżommu mat-tagħlim mogħti lilna minn Ġesù Kristu u l-Knisja Kattolika Rumana mwaqqfa minnu.

Jalla nagħrfu nagħżlu t-tagħlim veru mit-tagħlim qarrieqi fi żminijietna, hekk li naslu biex ikunu xhieda tal-Verità hekk kif kont int. Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia in English:

Film antik bit-Taljan dwar Papa Piju X:

Għal aktar dwar il-Verġni Marija, ir-Rużarju u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-Wikidepia.

__ATA.cmd.push(function() { __ATA.initDynamicSlot({ id: 'atatags-26942-5ed64ef0199f3', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


18 ta' Awwissu: Santa Elena

Verżjoni Vidjo:

Santa Elena

"Bnejt kemm knejjes 'l Alla l-għoli

Fejn jingħata kull tifħir;

Hawn l-Insara b'qima nġabru,

Minnhom bogħod kien it-tkasbir.

Fi xjuħitek ridt issib

L-għuda mqaddsa tas-Salib."

Innu lil Santa Elena miktub minn Dwardu Żarb

SANTA ELENA

Imperatriċi Awgusta

250– 330

Tagħrif:

L-istorja tagħha tgħidilna li Elena, hekk imżejna bi kwalitajiet naturali, ġibdet l-attenzjoni ta' Kustanzu Kloru, neputi tal-Imperatur Klawdju Gotiku min-naħa ta' ommu.

Kustanzu Kloru kien bniedem kapaċissimu fl-armata Rumana, fil-politika, fl-istrateġija, fil-finanzi u fil-ħeffa ta' deċiżjonijiet importanti li kellu jieħu.

Kloru ħadha b'martu u minħabba l-impenji militari, kellu jkun assenti mill-ħajja familjari.

Għalkemm ma nafux meta Elena saret nisranija u anqas nafu kemm damet tagħġinha l-grazzja ta' Alla qabel ma ħaddnet uffiċjalment it-twemmin nisrani, madankollu nibqgħu ċerti li xi darba tgħammdet.

Kristu, rebaħha u s-salib li ġarret għal snin sħaħ matul ħajjitha, ħalla frott tassew bnin għall-kristjaneżmu, u, fuq kollox, wassalha għall-qima tal-altari.

Ġara li matul il-ħajja matrimonjali tagħhom, li fiha tweldilhom tifel li ġie mogħti l-isem ta' Kostantinu, missieru ġie assenjat l-uffiċċju ta' Ċesare fi żmien l-Imperatur Dijoklezjanu.

Dan iddeċieda li jaqsam l-imperu fil-parti tal-Punent li kienet tinkludi l-Ingilterra, Franza u parti minn Spanja u dik ta' Lvant.

Lil Kloru ġiet assenjata l-parti tal-Punent.

Pero' tpoġġietlu kundizzjoni bħala obbligu strett biex dan iseħħ, jiġifieri li Kloru jħalli lil martu Elena u jiżżewweġ lil Teodora, it-tifla tal-Imperatur.

Kienet deċiżjoni diffiċli u ta' swied il-qalb għal bniedem ta' dak il-kalibru.

Madankollu rebħet it-tieni għażla.

Kloru ħalla lil martu Elena u kien imġiegħel li ibnu Kostantinu jittieħed ukoll 'l bogħod mid-dar bl-iskuża li dan ibnu jmur fil-Lvant taħt għajnejn Galerju bħala rahan ta' fedeltà ta' missieru.

L-iskuża kienet li jingħatalu taħriġ militari.

Hawn feġġ is-salib ta' Elena, mifruda minn żewġha u issa minn binha wkoll għal perijodu ta' 13 -il sena sħaħ!

Elena kompliet tbati fis-skiet.

Issa kellha sfida oħra quddiemha: ulied Teodora.

Elena kompliet tieħu ħsieb ulied Teodora.

Hawnhekk naraw jispikka f'Elena l-virtù tal-maħfra.

F'soċjetà magħrufa għall-vendetta u l-vjolenza tagħha, tant li aktar tard fl-istorja, minħabba l-waqgħa tal-valuri u l-morali, l-Imperu Ruman spiċċa tfarrak, dan l-għemil erojku ta' Elena bbrilla u ħalla impatt kbir għal min ried jara d-dawl!

Ninsabu fi żmien meta l-aħbarijiet kienu jiġu mgħoddija b'ħeffa, minħabba l-organizzazzjoni tal-Imperu Ruman.

Kostantinu, miżmum minn Galerju, sar jaf bl-istat prekarju jew dgħajjef ta' ħajjet missieru Kloru.

Permess għaż-żjara tiegħu lil Kloru fil-Brittanja ġie miċħud minn Galerju.

Iżda Kostantinu permezz ta' żwiemel tant ħfief u veloċi rnexxielu jiżgiċċa r-rifjut ta' Galerju u telaq determinat għal għonq it-triq l-aktar twila sa ma wasal fejn missieru moribond.

Kbir kien il-ferħ tagħhom meta l-missier seta' jilmaħ il-lineamenti tiegħu, dak il-wiċċ li jiftakru bħala tfajjel u li fakkruh f'dawk tal-maħbuba Elena, martu.

Kostantinu kellu x-xorti li jħoss l-aħħar nifs ta' missieru, li qabel mewtu rrakkomandah lill-armata tiegħu, li aċċettat lil ibnu bħala suċċessur ta' Kustanzu Kloro, l-Imperatur Awgustu.

Swielu t-taħriġ li kien ħa taħt Galerju fil-Lvant.

Bir-raġun kollu jissejjaħ Kostantinu l-Kbir, Il-Manju.

Elena għexet f'din il-ħajja moħbija, issofri n-niket sas-sena 306 meta Kostantinu sejħilha fejnu u taha t-titlu ta' Imperatriċi.

Binha naqqax isimha u x-xbihat taghha fuq il-muniti u tal-unuri kollha li jistħoqqilha.

Issa Santa Elena kellha madwar 63 sena.

Elena issa nqdiet bil-pożizzjoni tagħha ta' unur biex tagħmel il-ġid.

Hi kellha ħsieb ieħor ġo moħħha, li kien li ssib is-Salib li fuqu ssallab il-Feddej.

Kollox ħejjielha binha Kostantinu u erħilha mal-wasla tagħha fil-Palestina tibni knejjes b'tifkira lil dawn il-postijiet imqaddsa.

Staqsiet u fittxet bl-għajnuna tal-isqof Makarju u dlonk lemħet it-tempju lil alla Venere biex tintesa kull qima lejn postijiet hekk għeżież.

Ordnat it-tneħħija tat-tempju u li jsir it-tħaffir f'dak il-post.

Xejn ma naqas talb minn fommha, biex tinstab l-għuda mqaddsa tas-salib.

Fejn qabel saltnu x-xbihat tal-ajkla Rumana, dik tan-nofs qamar, inkella dik tal-pjaċiri moqżieża jew l-oħra tal-minġel u l-martell, sa fl-aħħar dehru jiġu skavati xi għodda tal-passjoni u fl-aħħar is-slaleb li fuqhom temmew ħajjithom il-ħallelin u Kristu l-Feddej.

Infakkru fil-qosor erba' biċċiet mill-istorja ta' Elena, kif ħallihielna Rufinu:

(1) ELENA TMUR ĠERUSALEMM BIEX TFITTEX IS-SALIB:

Elena, omm Kostantinu, mara ta' fidi straordinarja u ta' devozzjoni profonda, barra milli kienet ta' jdejn miftuħin għall-aħħar, ġiet imnebbħa minn dehriet tas-Sema biex tmur Ġerusalemm.

Hawnhekk kellha titkixxef mingħand in-nies fejn Kristu ġie mdendel fuq is-salib.

L-imkien mhux la kemm tfittxu għax dawk li kellhom għalih kienu waqqfu fil-post statwa ta' Venere biex l-insara li riedu jqimu hemm lil Kristu kienu jidhru bħallikieku jaduraw lil Venere.

Minħabba f'hekk, dak l-imkien, l-insara ma tantx kienu jersqu lejh għad li ma ntesiex.

Sinjal mis-sema wera fejn kien il-post.

Meta Elena marret hemm u sabet ruħha fuq il-post, kif kienet imnebbħa, ġarrfet dak li kien hemm wieqaf quddiemha u li kien imniġġes.

Ħaffret taħtu u niżlet 'l isfel: sabet tlett islaleb ħdejn xulxin.

Il-ferħ tas-sejba ma damx għax ma setgħux jagħżlu liema wieħed kien ta' Kristu.

Il-biċċa tavla żgħira, li fuqha Pilatu kien kiteb bil-Grieg, bil-Latin u bil-Lhudi, kienet hemm iżda ma kenitx aktar mas-salib biex tagħżlu.

Mela kienu jeħtieġu sinjal ieħor mis-Sema biex jagħrfu s-salib.

(2) KIF ĠIE MAGĦRUF IS-SALIB VERU:

Mela ġara li mhux bgħid kien hemm waħda mara magħrufa li kienet marida għall-mewt b'marda kerha.

L-Isqof Makarju, meta ra d-dubji tas-Sultana u ta' madwarha, qal: 'Ġibu t-tlett islaleb li sibna u Alla jurina liema wieħed kien dak li fuqu miet Kristu.'

Marru lkoll għand dik il-mara u, x'ħin waslu, qagħad għarrkupptejh, u għolla din it-talba: 'Mulej, inti għoġbok li bil-passjoni ta' Ibnek il-Waħdieni fuq is-Salib tagħti s-salvazzjoni lill-bnedmin kollha, u issa, fiż-żmien li għażilt int, nebbaħt lill-qaddejja tiegħek biex tfittex kullimkien din l-għuda qaddisa li fuqha kien imdendel is-Salvatur: agħtina issa sinjal ċar biex nagħrfu liema wieħed minn dawn is-slaleb kien dak il-glorjuż, fost dawk li kienu magħmulin biex ineħħu l-ilsiera.

Agħmel li din il-mara, marida għall-mewt, tieħu saħħitha mill-ġdid malli tmissha l-għuda tas-salvazzjoni.'

Malli temm it-talba ġieb fil-qrib wieħed mis-slaleb u ma ġara xejn.

Imbagħad ġieb it-tieni wieħed u, xorta waħda ma ġara xejn.

Iżda meta ressaq it-tielet wieħed il-mara fetħet għajnejha minnufih u qamet, saħħitha ġiet lura kollha f'daqqa, iktar milli kienet meta kienet tħossha tajba.

Bdiet tiġri ma' darha u tfaħħar il-qawwa tal-Mulej.

Qrib is-sena 328 kien wasal iż-żmien li Elena ttemm din il-ħajja, tħalli dan il-wied ta' dmugħ li fih dejjem għarfet torbot ruħha mar-rieda ta' Alla, biex tittajjar għal għandu u tibda' ssaltan miegħu fis-sebħ bla tmiem.

Mhux magħruf b'ċertezza l-post fejn mietet, għalkemm xi storiċi jsemmu Ruma.

Iżda nafu li Elena kienet mibkija minn kulħadd.

U ġisimha ġie midfun u mqiegħed fil-Mawsoleum ta' Via Lavicana, magħruf bħala Tor Pignattara.

Ħsieb

San Andrija ta' Kreta fl-għaxar omelija tiegħu dwar l-Eżaltazzjoni tas-Salib, jgħid:

"X'ħaġa kbira li tippossedi s-Salib!

Min jippossedieh, jippossedi teżor."

Aħsbu kif l-Iben ta' Alla sar daqshekk vulnerabbli, assuma l-kundizzjoni ta' lsir u kien

ubbidjenti sal-mewt, anzi sal-mewt tas-salib

(Filippin 2:8).

Bis-salib tiegħu aħna salvati.

L-istrument tat-tortura li, fil-Ġimgħa l-Kbira, wera l-ġudizzju ta' Alla għad-dinja, sar l-għajn tal-ħajja, il-maħfra, il-ħniena, is-sinjal tar-rikonċiljazzjoni u l-paċi għal kulħadd!

Elena ssammar ħaristha mas-salib.

Din il-kwalità ta' Elena, x'turina?

Turina:

Li f'ħajjitna, bħalha, dejjem għandna nduru lejn Ġesù, l-uniku Salvatur tagħna.

Li għandna ngħożżu d-drawwa sabiħa tar-radd tas-Salib, għaliex is-Sinjal tas-Salib huwa s-sinteżi tal-fidi tagħna.

Li s-Salib jgħidilna kemm ħabbna l-Mulej.

Jgħidilna li hemm imħabba f'din id-dinja li hija aqwa mill-mewt.

Aqwa mid-dgħujfijiet u d-dnubiet tagħna.

Li l-qawwa tal-imħabba hija ferm aqwa mill-ħażen li jheddidna.

Fil-festa ta' din il-qaddisa, aħna wkoll mistiedna, flimkien ma' dawk ta' rieda tajba li qed isofru f'qalbhom u f'ġisimhom, biex ngħollu għajnejna lejn is-Salib ta' Ġesù ħalli fih niskopru l-għajn tal-ħajja, is-sors tas-salvazzjoni.

Huwa hu li se jagħmilna ħielsa biex inħobbu bħalma ħabbna hu u biex nibnu dinja rikonċiljata.

Għaliex minn dan is-Salib Ġesù ħa fuqu t-toqol tat-tbatijiet u l-inġustizzji tal-umanità tagħna.

Fuq dan is-Salib huwa ħa fuqu l-umiljazzjoni u d-diskriminazzjoni, it-tortura sofferta f'ħafna partijiet fid-dinja minn tant ħutna subien u bniet fil-fidi għall-imħabba ta' Kristu.

Jiġini hawnhekk il-kliem qawwi ta' Ġesù li tant jgħodd għal din il-qaddisa:

"Jekk xi ħadd irid jiġi warajja, għandu jiċħad lilu nnifsu, jerfa' salibu, u jimxi warajja.

Għax min irid isalva ħajtu, jitlifha; imma min jitlef ħajtu għall-imħabba tiegħi u tal-Evanġelju, isalvaha.

"(Mark 8:34-36).

F'Elena tispikka wkoll il-virtù tal-ħniena, meta ħaffret lil żewġha talli ddevorzjha biex jiżżewweġ lil Teodora minħabba l-pożizzjoni politika tiegħu u talli firduha minn binha għal snin twal.

Mhux biss ħafret imma kompliet tieħu ħsieb ulied Teodora hi stess.

U hawn niftakru fi kliem San Pawl fl-Ittra tiegħu lir-Rumani:

"Troddu lil ħadd deni b'deni.

Ħa jkun ħsiebkom filli tagħmlu t-tajjeb quddiem il-bnedmin kollha.

Jekk jista' jkun, sakemm ikun ġej minnkom, għixu fil-paċi ma' kulħadd.

Tivvendikawx ruħkom b'idejkom, għeżież tiegħi, imma ħallu l-korla ta' Alla tagħmel hi, għax hemm miktub: 'Għalija l-vendetta, jiena nħallas, jgħid il-Mulej.'

Jekk l-għadu tiegħek bil-ġuħ, itimgħu; jekk hu bil-għatx, isqih.

Jekk tagħmel hekk tkun qiegħed tiġma' ġamar jaqbad fuq rasu.

Tħallix il-ħażen jirbħek, iżda irbaħ il-ħażen bit-tajjeb"

(Rumani 12:17-21).

Tajjeb għalhekk li quddiem din il-kwalità ta' Elena, tal-Maħfra, nistaqsi bis-serjetà lili nnifsi:

Kemm qed inpatti bil-ġid għad-deni li qed nirċievi bħalma għamlet Elena?

Qed nagħti r-rabja tiegħi lill-Mulej bħalma għamlet hi u, minflok ma nsib vendetta għal min ħadli lil żewġi jew lil marti, inkella ċaħħadni minn uliedi, jiena nitlob għalihom?

L-għedewwa tiegħi naħfrilhom?

Inberikom?

Nagħmlilhom il-ġid?

F'mumenti diffiċli qiegħed naqbad il-Kelma ta' Alla u nħalli lil Ġesù jgħallimni kif għandi nġib ruħi?

U x'jgħidli l-Mulej Ġesù?

"Imma lilkom, li qegħdin tisimgħuni, ngħidilkom: 'Ħobbu l-għedewwa tagħkom, agħmlu l-ġid lil min jobgħodkom, bierku lil min jisħetkom, itolbu għal min iżeblaħkom.

Min jagħtik bil-ħarta fuq naħa waħda, dawwarlu wiċċek ħalli jagħtik fuq in-naħa l-oħra; min jeħodlok il-mantar, anqas il-libsa ma għandek tiċħadlu.

Agħti lil kull min jitolbok; u min jeħodlok xi ħaġa tiegħek, titlobhilux lura.

Kif tridu li l-bnedmin jagħmlu lilkom, hekk ukoll agħmlu intom lilhom.

Jekk intom tħobbu lil min iħobbkom, xi ħlas jista' jkollkom?

Għax il-midinbin ukoll iħobbu lil min iħobbhom.

U jekk tagħmlu l-ġid lil min jagħmel il-ġid lilkom, xi ħlas jista' jkollkom?

Għax dan jagħmluh saħansitra l-midinbin.

U jekk tisilfu xi ħaġa lil min tistennewh iroddhielkom lura, xi ħlas jista' jkollkom?

Il-midinbin ukoll jisilfu lill-midinbin, bil-ħsieb li jieħdu lura daqshekk ieħor minn għandhom.

Imma intom ħobbu l-għedewwa tagħkom, agħmlu l-ġid, isilfu bla ma tistennew xi ħaġa lura, u l-ħlas tagħkom ikun kbir; u tkunu wlied Alla l-Għoli, li hu tajjeb mal-ingrati u l-ħżiena.

Ħennu, bħalma hu ħanin Missierkom.'

(Luqa 6:27-36)

Tajjeb li nagħrfu kwalità oħra ta' Elena, li hi dik tat-Talb.

Kien propju l-kuntatt tagħha ma' Alla fit-talb li ta lil din il-qaddisa l-qawwa u l-kuraġġ li tibqa' għaddejja f'din il-ħajja, minkejja d-diffikultajiet u l-qsim ta' qalb li għaddiet minnhom.

Ħa nsaqsi bis-serjetà lili nnifsi:

X'qed nagħmel fil-mumenti koroh tal-maltempati f'ħajti?

Qed nirrikorri għat-talb bħalma għamlet Elena jew inkella qed ninġarr mar-riħ?

Jekk ittradewni issa waqajt fl-istess nassa jien, il-għaliex bdejt nittradixxi kif ġib u laħaq?

Jekk serquni, qed nisraq?

Jew għaliex għamluli l-ħsara, dan jagħtini l-permess li nagħmel il-ħsara jien?

Ma nafx li t-talb ikabbarni fis-sabar?

Ma nafx li bit-talb jinfaqgħu l-ħitan żonqrija tal-ħażen?

Talba

Imperatriċi qaddisa Elena, permezz tad-devozzjoni u l-ħeġġa tiegħek li bihom kont imqanqla biex tfittex sa ma ssib is-salib tal-Feddej tagħna, nitolbok biex b'talbek taqlagħli l-grazzja li nsofri bil-paċenzja t-taħbit u s-saram ta' din il-ħajja, bil-ħsieb li wara s-salib, hemm il-glorja tistennieni.

Irrid li bħalek nilqa' bil-qalb is-slaleb ta' ħajti bi mħabba għal Kristu li miet għalija fuq is-salib.

Naf li jekk nagħmel dan, jien ukoll għad ningħaqad miegħu u miegħek fil-ferħ tas-sema li ma jintemm qatt!

Ammen.

English Version:

Alternative Reading:

Wikipedia:

Nota: It-Tagħrif u l-Ħsieb dwar din il-qaddisa ġie addattat minn paniġirku ta' Fr Mario Attard OFM Cap għal jum il-festa ta' Santa Elena.

__ATA.cmd.push(function() { __ATA.initDynamicSlot({ id: 'atatags-26942-5ed64ef04575c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


10 ta' Awwissu: San Lawrenz

Verżjoni Vidjo:

San Lawrenz

"Lawrenz għajjat u qal: 'Jiena nqim lil Alla tiegħi, u naqdi lilu waħdu; ma nibżax mill-moħqrija tiegħek.

Alla tiegħi hu l-għajnuna tiegħi: jien nittama fih.'" –

Responsorju mil-Liturġija tas-Sigħat tal-Festa ta' San Lawrenz (Salm 17(18):3b).

SAN LAWRENZ

Djaknu u Martri

? – 258

Tagħrif:

Il-kelma "Djaknu" tfisser "Qaddej."

Wara l-appostli San Pietru u San Pawl, San Lawrenz l-aktar martri Ruman magħruf ta' Ruma.

Ma għandniex wisq dettalji ċerti fuqu ħlief li kien djaknu tal-Knisja ta' Ruma.

Jingħad li hu kien minn Huesca t'Aragona (Spanja) u ħadu miegħu Ruma l-arċidjaknu Sistu meta dan kien għaddej fuq qadja minn Huesca t'Aragona.

Meta aktar tard Sistu sar papa bl-isem ta' Sistu II, fil-257 għażel lil Lawrenz bħala djaknu, u għalkemm kien għadu żagħżugħ, qiegħdu l-ewwel wieħed mis-seba' djakni li kienu jservu lill-Knisja ta' Ruma.

Fis-6 ta' Awwissu, 258 il-Papa Sistu, waqt li kien fiċ-ċimiterju ta' San Kallistu ma' xi djakni tiegħu, ġie maqbud u kkundannat għall-mewt.

Jingħad li Lawrenz mar jilħqu u staqsieh kif kien sejjer għall-aħħar sagrifiċċju tiegħu mingħajr id-djaknu tiegħu.

Papa Sistu jingħad li ħabbar lil Lawrenz li kellu jmut mewta ħarxa ftit jiem wara.

Fil-fatt Lawrenz ġie hu wkoll maqbud mis-suldati Rumani.

San Ambroġ ħalla miktub li, skont tradizzjoni orali, Lawrenz qabel ma arrestawh, ġie mogħti tlett ijiem żmien biex inewwel lill-imperatur Valerjanu t-teżori tal-knisja, iżda d-djaknu biegħhom biex jiġu mgħejjuna l-foqra u ppreżenta lill-imperatur dawn l-istess foqra bħala teżori tal-knisja.

Lawrenz ġie għalhekk ikkundannat għal mewta l-aktar ħarxa billi jkun mixwi fuq gradilja.

Il-qaddis ingħata difna xierqa fuq il-Via Tiburtina.

Prudentius, madwar is-sena 400, jgħid li l-konverżjoni ta' Ruma saret minħabba t-talb ta' San Lawrenz u jgħid ukoll li folol kbar kienu jmorru fil-knisja ta' dan il-qaddis f'Ruma u li ħafna grazzji kienu jinqalgħu bl-interċessjoni tiegħu.

Fis-seklu erbgħa dan il-qaddis mhux biss kellu festa iżda wkoll vġili.

Wara l-martirju, il-fdal tal-Qaddis indifen fiċ-ċimiterju ta' Ċirijaka ħdejn it-triq Tiburtina fil-Verano.

Kostantinu l-Kbir bena bażilika fuq il-qabar tiegħu, li waqgħet u nbniet kemm-il darba.

Il-knisja li hemm illum iġġib l-isem ta'

San Lorenzo Fuori le Mura

, u tinsab f'idejn il-patrijiet Kapuċċini.

Imfaħħar mill-aqwa dutturi tal-Knisja, fosthom Santu Wistin, Sant'Ambroġ, u San Leone Manju, wara l-Appostli San Pietru u San Pawl, hu l-iktar martri meqjum ġewwa Ruma.

Il-Papa tal-Immakulata, il-Beatu Piju IX, ried jindifen ħdejn il-qabar ta' San Lawrenz, u hemm jinsab tassew.

Lil San Lawrenz, huma ddedikati mijiet kbar ta' knejjes, fosthom f'Ruma, San Lawrenz "

In Lucina,

" "In Damaso," mibnija mill-Papa San Damaso (366-384), "In Paneperna" u "In Miranda".

Lilu huma ddedikati l-Katidrali ta' Genova, Perugia, Grosseto, Trapani, Lugano u oħrajn.

Il-Knisja tiċċelebra l-festa tiegħu bl-istess grad liturġiku daqs tal-festi tal-Appostli.

San Lawrenz huwa l-Patrun tal-Birgu u tar-raħal li jġib ismu 'San Lawrenz,' Għawdex.

Ħsieb

Dan kliem l-Isqof Mario Grech – mill-omelija f'jum il-festa tad-djaknu San Lawrenz:

"Lill-Isqof Ċiprijanu ta' Kartaġni xi ħadd kitiblu hekk: Għadu kemm wasal editt ta' Valerjanu li fih iħabbar il-qtil tal-isqfijiet u tad-djakni, fost dawn hemm id-djaknu Lorenzu.

Skont l-Isqof Ċiprijanu, il-ħsieb ta' Valerjanu ma kienx biss li joqtol lil dak u lill-ieħor, imma li f'kolp wieħed inaddaf lis-soċjetà ta' żmienu mis-saċerdozju.

Valerjanu ried joħloq l-instabbilità fi ħdan il-Knisja billi mhux biss ifieri imma saħansitra joqtol lil kull saċerdot.

Nibża' li dan l-ispirtu ta' Valerjanu jista' jerġa' jibda jqajjem rasu ...

Hemm bżonn li fil-Knisja jkollna komunità li kapaċi tqum fuq riġlejha u tagħmel id-difiża tagħha mhux lil dik il-persuna (is-saċerdot individwali) imma l-ministeru afdat lil dik il-persuna."

U din li ġejja hija riflessjoni ta' Dun Daniel Xerri fuq il-fidi li kellu fi Kristu id-Djaknu Lawrenz:

L-imħabba ta' Lawrenz għal Kristu u l-Knisja tiegħu, imħabba li wasslitu sal-martirju, hi marbuta ħaġa waħda mal-fidi tiegħu.

X'inhi l-fidi?

Hija meta "l-bniedem jerħi ruħu kollu kemm hu liberament f'idejn Alla" u "lil Alla li juri lilu nnifsu jagħtih, għax irid, il-qima kollha tal-moħħ u tar-rieda tiegħu u jilqa' bil-qalb dak kollu li Alla jurih u jitlob minnu" (Dei Verbum, 5).

Din hi dik li San Pawl isejħilha "l-ubbidjenza tal-fidi" (Rumani 16: 26) u li bix-xieraq, kull bniedem għandu jagħti lil Alla, proprju għax hu Alla.

Lawrenz emmen f'Alla u f'Iben Ġesù Kristu, afdah b'għajnejh magħluqa u ntelaq f'idejh sa fil-martirju.

Sa minn tfulitu huwa ħaddan il-fidi f'Ġesù ta' Nazaret, fidi li mmarkatlu ħajtu.

Il-mod kif għex u miet juri biċ-ċar li hu kien kollu kemm hu ta' Kristu.

Speċjalment fil-belt ta' Ruma huwa ltaqa' ma' ħafna nsara li taw xhieda tal-fidi tagħhom b'kuraġġ u determinazzjoni.

Kien fuq kollox l-eżempju tal-martri li kabbar u saħħaħ bil-qalb ta' Lawrenz l-fidi f'Ġesù.

L-eżempju ta' dawk l-insara qalbiena li f'din il-belt xerrdu demmhom għal Kristu kien dejjem quddiem għajnejh.

Nistgħu nimmaġinaw x'kien iħoss meta ma' ħutu l-insara l-oħra kien iżur l-oqbra tal-martri u jitlob fuqhom, kif kienet id-drawwa tal-knisja f'dawk iż-żminijiet.

Min jaf x'ħass meta, fuq ordni tal-Papa Sistu II innifsu, kellu jieħu ħsieb ir-relikwi għeżież tal-Appostli Pietru u Pawlu u jaħbihom fil-katakombi biex iħarishom mill-id qerrieda tal-persekuturi.

Meta fis-sena 257 l-Imperatur Valerjanu ħareġ l-editt biex jiġu maqtula l-membri kollha tal-ġerarkija tal-Knisja, Lawrenz fehem li issa kien imiss lilu jagħti xhieda għall-fidi tiegħu f'Ġesù Kristu.

Imqanqal mit-tħeġġiġ tal-Papa Sistu II u msaħħaħ mix-xhieda tiegħu, Lawrenz beda jarma ruħu għall-martirju.

Hu kien lest li jbati u jmut għal dak li emmen fih.

Bi kliem San Pawl seta' jgħid: "Din hi l-kawża li għaliha qiegħed inbati, imma b'daqshekk ma nistħix, għax jien naf f'min emmint" (2Timotju 1:12).

U wasal il-waqt tal-prova.

Kien l-10 t'Awwissu tas-sena 258 meta ż-żagħżugħ Lawrenz tela' ferħan fuq il-gradilja u ħalla lil ġismu jinħaraq bin-nar għall-imħabba ta' Ġesù.

Fil-qawwa ta' dak in-nar kienet qed tissaffa u tilħaq il-milja tagħha l-fidi tiegħu.

Żgur li f'dawk il-mumenti ġew f'moħħ id-Djaknu Lawrenz l-kelmiet tal-appostlu Pietru, li snin qabel kien kiteb lill-insara tal-Asja Minuri: "Bħalma d-deheb, li jintemm, jgħaddi mill-prova tan-nar, hekk tgħaddi mill-prova l-fidi tagħkom, li tiswa aktar mid-deheb, biex ikun jistħoqqilha tasal għat-tifħir, għall-glorja u għall-ġieħ meta jidher Ġesù Kristu" (1Pietru 1:7).

Għalhekk, "ħuti għeżież, tistgħaġbux għax tinsabu fil-forġa qalila tan-nar, li ġiet fuqkom biex iġġarrabkom ..." (1Pietru 4:12).

Żgur li ġewh ukoll f'moħħu l-kelmiet tal-appostlu Pawlu: "Lilkom ingħatat il-grazzja li sservu lil Kristu, mhux biss li temmnu fih, imma saħansitra li tbatu għalih" (Filippin 1:29).

San Lawrenz serva lil Kristu bħala Djaknu, emmen fih u fuq kollox bata għalih!

Imħeġġeġ mit-tagħlim ta' dawn l-appostli kbar, Lawrenz kien tassew iħares lejn il-martirju bħala grazzja, li tant kien jixtieqha u jitlobha.

Għax tabilħaqq, li temmen f'Ġesù hija grazzja imma li tbati għalih hija grazzja akbar.

"Fl-eżempju ta' San Lawrenz, għandna prova tal-qawwa tal-grazzja t'Alla.

Hu kien jara ġismu jinħaraq bla ma jitlef il-paċi ta' ruħu; u aħna bil-maqlub ma nafux insofru l-iċken uġigħ jew dispjaċir bla ma nitilfu l-paċi."

~ Br.

Louis

U int, fis-sofferenzi tiegħek tixbhu xejn lil San Lawrenz, billi bħalu żomm l-kalma u l-paċi?

Jew forsi ġieli żbilt u tlift il-paċi ta' qalbek, u forsi wkoll telliftha lil ħaddieħor?

Henjin tassew inkunu aħna jekk nimitaw lil San Lawrenz fis-sabar tiegħu!

Talba

O kbir u glorjuż San Lawrenz, illi ġejt ikkundannat għall-mewt tan-nar bati, u soffrejt din il-piena hekk kbira b'tant qawwa tant li sirt wirja ta' ammirazzjoni fis-sema u fl-art: ftakar issa mela f'dik it-talba li għamilt 'l Alla fuq is-sodda kollha nar.

Kif inti tlabt illi Ruma tibqa' dejjem kattolika, hekk ukoll issa, bl-interċessjoni tiegħek, aqla' rebħiet ġodda lill-Knisja fuq tant għedewwa li għandha.

Agħmel li tibqa' sħiħa fil-fidi, u qaddisa fil-valuri, u hekk imbiegħda mill-perikli u mill-ideat foloz ta' żminijietna, tkompli twassal biss lil Kristu lid-dinja li tant għandha għatx għalih.

Ammen.

(Strofa minn Novena ta' San Lawrenz)

O Alla, int ħeġġiġt bi mħabbtek lil San Lawrenz, qaddej kbir u fidil tal-Knisja tiegħek, li kiseb il-glorja tal-martirju; agħmel li ngħożżu dak li huwa ħabb u nimxu fuq it-tagħlim li tana.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef1463c7', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


15 ta' Awwissu: Il-Verġni Mqaddsa Marija Mtella' fis-Sema

Verżjoni Vidjo:

"Ruħi tfaħħar il-kobor tal-Mulej, u l-ispirtu tiegħi jifraħ f'Alla s-Salvatur tiegħi, għax hu xeħet għajnejh fuq iċ-ċokon tal-qaddejja tiegħu.

Iva, minn issa 'l quddiem kull nisel isejjaħli hienja, għax is-setgħani għamel miegħi ħwejjeġ kbar; qaddis hu l-isem tiegħu...

Niżżel is-setgħana minn fuq it-tron tagħhom, u għolla ċ-ċkejknin."

Luqa 1 : 46-49, 52

IL-VERĠNI MQADDSA MARIJA MTELLA' FIS-SEMA

Tagħrif:

Fl-ewwel ta' Novemru 1950, il-Papa Piju XII iddikjara li hi verità rrivelata lilna minn Alla li meta l-Verġni Mqaddsa Marija għalqilha ż-żmien tagħha f'din id-dinja, ġiet bil-qawwa ta' Alla mtella' s-sema bir-ruħ u bil-ġisem.

Din hi d-domma tal-Assunzjoni.

Hija differenti mill-Axxensjoni, it-tlugħ tal-Mulej fis-sema, għax Ġesù tela' bil-qawwa tiegħu stess.

Sa mill-bidu tal-ħames seklu, f'Ġerusalemm, kienet diġa' bdiet issir il-festa tat-tlugħ tal-Madonna bir-ruħ u bil-ġisem fis-sema.

Bil-mod il-mod din il-festa bdiet tiġi ċċelebrata fi knejjes oħra.

Storikament ma għandna xejn fiż-żgur fejn u meta ġrat il-mewt tal-Madonna.

Wara li Ġesù tela' s-sema, il-Madonna baqgħet Ġerusalemm, u kienet mal-appostli meta niżel fuqhom l-Ispirtu s-Santu.

Imbagħad flimkien ma' San Ġwann marret Efesu.

Probabbilment wara xi żmien, reġgħet marret Ġerusalemm fejn mietet bejn is-sena 5 u 15 wara l-Axxensjoni ta' Ġesù.

Dawk li jmutu fi Kristu, il-ġisem dgħajjef tagħhom għad jieħu s-sura tal-ġisem glorjuż tiegħu fil-qawmien mill-imwiet fl-aħħar jum.

Dan hu t-twemmin tagħna.

Bi grazzja speċjali, Alla ried li dak li għad jiġri fl-aħħar jum lil dawk li jmutu fi Kristu, iseħħ fil-Verġni Mqaddsa sa mill-bidu tal-mewt tagħha, billi ġisimha bla ma jara t-taħsir jinbidel f'ġisem glorjuż.

Marija mtella' s-sema bir-ruħ u bil-ġisem, hija l-Patruna prinċipali ta' Malta.

Ħsieb

Il-ħsieb ta' xi jsir minna wara li ntemmu l-ħajja tagħna fuq din l-art, iqanqal fina emozzjonijiet varji.

Meta wieħed jara lill-għeżież tiegħu jmutu u jisfgħu bla ħajja, jew jattendi għad-difna tagħhom, kważi jidher li dan huwa t-tmiem.

Ħafna jistaqsu:

Tgħid kollox jispiċċa mal-mewt tal-ġisem?

Tgħid mhux ser nerġa' niltaqa' ma' dawk li jiena tant ħabbejt f'ħajti?

Imma jekk hemm xi tip ta' ħajja oħra, din f'hiex tikkonsisti?

Fejn se nkunu, u xi kwalità ta' ħajja se jkollna... aħjar jew agħar minn din li nafu s'issa?

Imma kif se nqattgħuh il-ħin, jew aħjar l-eternità?

Se jkollna dak kollu li bih nimlew qalbna?

Uħud jibqgħu jistaqsu, uħud anki jinfixlu!

Imma oħrajn ifittxu bil-għaqal kollu u bil-fidi, x'uriena Alla, anki permezz tal-Knisja mwaqqfa minnu, dwar dak li jseħħ minn kull wieħed u waħda minna meta nħallu din l-art.

Propju għalhekk, illum il-Knisja tpoġġielna lil Ommna Marija mtella' s-Sema bir-ruħ u l-ġisem, għax kien minnha li Alla ried jibda.

Ried jurina kif kulħadd huwa msejjaħ għal dan l-istess destin.

Hi propju s-Solennità li qed niċċelebraw illum, li tikxef u tħabbar x'futur hemm lest għalija u għalik, jekk bħal Marija ngħixu dak li jitlob minna Alla.

Uħud iridu jkunu jafu l-futur.

Alla wriena li l-futur etern tagħna, jiddependi fuq kif nagħżlu li ngħixu dan iż-żmien li għad jintemm.

M'għandniex għax induru mal-lewża għax Kristu ma setgħax ikun aktar ċar milli kien rigward l-eżistenza tal-Ġenna għat-tajba u l-Infern għall-ħżiena!

Infatti Kristu huwa l-aktar persuna li jitkellem dwar l-infern u jwissina:

"Tibżgħux minn dawk li joqtlu l-ġisem bla ma jistgħu joqtlu r-ruħ; imma aktar ibżgħu minn dak

(b'referenza għax-Xitan)

li jista' jeqred kemm ir-ruħ u kemm il-ġisem fl-infern."

(Mattew 10:28).

Tgħid qalilna dan biex sempliċiment iwerwirna?

Imma fir-realtà, l-ebda kelma dwar l-infern fil-Bibbja ma twasslek biex tispiċċa l-infern – mhux jekk tieħu Kelmtu bis-serjetà.

U jien kemm qed nieħu Kelmtu bis-serjetà f'ħajti?

Kliem Kristu stess iġegħelna nagħmlu eżami minn ħajjitna u naraw x'għad hemm bżonn li nirranġaw, innaqsu jew inżidu biex inkunu, kif jgħid il-Malti,

dejjem bil-bagalja lesta,

għax il-mument tat-tluq huwa mistur għal kulħadd.

Talba

Għażiża Ommi Marija, Alla għolliek fi glorja tassew tal-għaġeb għal mod kif int għext bis-sħiħ ir-rieda t'Alla għalik, nitolbok tgħallimni ngħix dak li naf li Alla jrid minni, ħalli meta jasal il-waqt, jien ukoll ikolli bħalek, l-istess twelid glorjuż fis-sema.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film dwar l-aħħar jiem ta' Marija:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar din il-qaddisa huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef13eee1', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


16 ta' Awwissu: San Stiefnu tal-Ungerija

Verżjoni Vidjo:

San Stiefnu tal-Ungerija

"Kun ħanin ma dawk kollha li qed isofru l-vjolenza.

Żomm dejjem f'qalbek l-eżempju tal-Mulej li qal, 'Ħniena rrid mhux sagrifiċċju.'

San Stiefnu tal-Ungerija

SAN STIEFNU TAL-UNGERIJA

Re

975 – 1038

Tagħrif:

San Stiefnu twieled fis-sena 975, fi Gran, il-belt ewlenija tal-Ungerija ta' dak iż-żmien, u tawh l-isem ta' Vajk.

Tgħammed fis-sena 985, flimkien ma' missieru li kien Duka tal-Maġjari (Ungeriżi) u ħa l-isem ta' Istvan (Stiefnu).

Meta kellu 20 sena, Stiefnu żżewweġ lil Gisela, oħt l-Imperatur San Enriku II.

Sentejn wara, miet missieru, u hu laħaq floku bħala d-Duka tal-Maġjari.

Wara li saħħaħ il-pożizzjoni tiegħu fit-tmexxija tal-Ungerija, xtaq jikkonverti 'l pajjiżu kollu u jagħmlu nisrani.

Għalhekk bagħat lil San Asteriku għand il-Papa Silvestru II, biex jikseb min għandu l-permess li jkun jista' jwaqqaf djoċesijiet ħalli jorganizza l-Knisja f'pajjiżu, u biex il-Papa jagħtih it-titlu ta' Re.

Asteriku, li wara sar l-Arċisqof tal-Ungerija ġie lura minn Ruma bil-permess u b'kuruna.

Din il-kuruna kienet maħduma b'mod li setgħet toqgħod eżatt fuq il-kuruna li l-Imperatur Mikiel II kien ta lil missier San Stiefnu.

Illum din "il-kuruna ta' San Stiefnu" hi miżmuma bħala waħda mir-rikkezzi l-iktar għeżież u prezzjużi tal-Ungerija.

Stiefnu ġie nkurunat Sultan tal-Ungerija minn Asteriku li issa kien il-Legat tal-Papa, fil-belt ta' Gran, fl-1001.

San Stiefnu ntefa' b'ruħu u b'ġismu biex jistabbilixxi l-Knisja fuq pedamenti sodi billi waqqaf djoċesijiet, ġab ħafna missjunarji biex jippritkaw il-Vanġelu f'kull rokna tal-pajjiż, u bena bosta knejjes u monasteri fosthom il-magħruf monasteru ta' San Martin għall-Patrijiet Benedittini.

Fl-1031, tilef l-uniku iben li kellu, Emeriku, li kien werriet tat-tron, f'diżgrazzja waqt li kien għall-kaċċa.

San Stiefnu miet fil-15 ta' Awwissu tas-sena 1038, nhar il-festa tat-Tlugħ fis-Sema tal-Madonna li lejha kellu devozzjoni kbira u kien għamilha l-Patruna ta' pajjiżu.

Difnuh ħdejn ibnu Emeriku, u t-tnejn ġew ikkanonizzati flimkien, fl-1083, mill-Papa San Girgor VII.

Ħsieb

Li kellna nistaqsu fil-qalb tagħna x'tip ta' gvernijiet u mexxejja jeżistu fid-dinja, nistgħu verament inwieġbu li dawn huma kollha ambaxxaturi spiritwali li jiddefendu l-valuri vera, il-qdusija tas-Sagrament taż-Żwieġ, u li dejjem lesti biex itaffu l-faqar sal-punt li anki joħorġu minn bwiethom biex jgħinu lin-nies?

San Stiefnu tal-Ungerija kien propju dan it-tip ta' mexxej.

U tassew, kull min hu fl-awtorità, għandu l-piż ta' dawk li ngħatawlu għall-kura tiegħu fuq spaltu u jrid jagħti kont lil Alla ta' kif ikun inqeda bil-pożizzjoni awtorevoli tiegħu.

Kristu jwissina li:

"Lil min tawh ħafna, ifittxu li jieħdu ħafna mingħandu; u min ħallewlu ħafna f'idejh, iżjed jippretendu mingħandu."

(Luqa 12:48)

Forsi jien u int m'għandna l-ebda awtorità fuq livell għoli, imma s-sehem tagħna bħala nsara jeħtieġ li nagħtuh, anzi, nistgħu u għandna nieħdu sehem fit-tmexxija.

Imma, tgħiduli, mhux kulħadd jista' jkun fil-parlament jew f'xi pożizzjoni awtorevoli li jkollha saħħa biżżejjed li tinfluwenza it-tmexxija.

Allura, tgħiduli, kif nistgħu nagħtu l-kontribut tagħna ta' nsara?

Tajjeb li nippruvaw insemmgħu kif nistgħu leħenna u l-pożizzjoni tagħna kulħadd kif jista' (anki forsi bil-facebook), imma l-aktar li hu meħtieġ u mitlub minna huwa t-TALB.

Jekk nitolbu bil-fidi, b'impenn u b'dedikazzjoni għall-mexxejja tad-dinja, nafu li t-talb, minkejja li mhix xi ħaġa li taqa' taħt is-sensi, huwa l-arma moħbija u qawwija li biha n-nisrani konvint, iċaqlaq il-muntanji!

Iva, iċaqlaq l-imħuħ u l-qlub ta' dawk li forsi b'nuqqas ta' għarfien għaqli, ikunu ser jagħmlu deċiżjonijiet żbaljati b'effett negattiv fuq il-pajjiż.

Iċaqlaq qlub ġenerużi biex b'intenzjonijiet retti, jagħżlu li jidħlu għal impenji kbar u jieħdu responsabbiltajiet fuqhom b'kuraġġ u b'fedeltà ġenwina lejn Alla u lejn il-poplu.

Imma kemm hawn min verament jitlob b'impenn għall-mexxejja tagħna?

Nitolbu għall-morda, għall-mejtin għeżież tagħna jew għal dawk bi problemi.

Imma għall-gvernijiet?

Għall-membri parlamentari?

Għall-kunsillieri?

Għall-imħallfin?

Għall-għalliema?

U l-lista ta' dawk li l-aktar jinfluwenzaw lill-oħrajn tkompli ...

Talba

Għażiż Re twajjeb u għaqli Stiefnu, lejk ukoll induru fit-talb tagħna għall-mexxejja tal-pajjiżi.

Kun int li bl-interċessjoni tiegħek għalihom, iddawwalhom fl-għażliet tagħhom, ħalli dawn ikunu bħalma kienu tiegħek, imdawla mill-valuri tal-Vanġelu.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef13e593', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' Awwissu: San Massimiljanu Marija Kolbe

Verżjoni Vidjo:

San Massimiljanu Marija Kolbe

"Għal Ġesù Kristu, jien lest li nsofri ħafna aktar." –

San Massimiljanu Marija Kolbe

SAN MASSIMILJANU MARIJA KOLBE

Saċerdot u Martri

1894 – 1941

Tagħrif:

Dan il-Qaddis twieled fis-7 ta' Jannar tas-sena 1894 f'Zdunska-Wola, fil-Polonja, bl-isem ta' Rajmond.

Fl-1907, Rajmond u ħuh Franġisku qasmu l-fruntiera u marru f'Leopoli, l-Awstrija biex jistudjaw fil-Kulleġġ tal-Patrijiet Franġiskani Konventwali.

Fl-1910, Rajmond beda n-novizzjat magħhom, u fl-istess waqt bidel ismu f'Massimiljan.

Sena wara għamel il-professjoni reliġjuża.

Fl-1912, intbagħat Ruma biex jistudja l-Filosofija u t-Teoloġija.

Fl-1914, għamel il-professjoni solenni tiegħu, u b'qima lejn il-Madonna żied l-isem "Marija" ma' Massimiljan.

Fl-1917, flimkien ma' sitta minn sħabu waqqaf il-"Unjoni Pija tal-Milizzja tal-Immakulata."

Fit-28 ta' April tas-sena 1918 ġie ordnat saċerdot, u sena wara malli ħa l-lawrija fit-teoloġija, telaq lejn Krakov fil-Polonja.

Hawn ukoll beda l-Milizzja tal-Immakulata.

U fl-1922 beda joħroġ rivista, "Il-Kavallier tal-Immakulata," u wara rivista oħra għat-tfal, "Il-Kavallier Ċkejken."

Fl-1930, flimkien ma' erba' reliġjużi oħra mar il-Ġappun, f'Nagasaki.

Hawn ukoll beda joħroġ ir-rivista tal-Kavallier tal-Immakulata.

Fl-1935, reġa' lura lejn art twelidu.

Fl-1939 faqqgħet it-tieni gwerra dinjija, u l-armata Ġermaniża ma damitx ma qabżet il-fruntiera u daħlet fil-Polonja.

Fis-17 ta' Frar tas-sena 1941 ġie arrestat u fit-28 ta' Mejju ħaduh fil-kamp tal-konċentrament ta' Auschwitz fejn, fl-ifran tiegħu ġew maħruqin fuq il-ħames miljun ruħ.

Hawnhekk, Patri Kolbe sar numru: 16670.

F'Lulju ntbagħat fil-kamp tal-invalidi.

Ġara li wieħed mill-priġunieri ħarab u skont il-liġi kiefra tal-kamp, għaxar priġunieri mill-istess blokk tiegħu kellhom jiġu maqtula bil-ġuħ fiċ-ċella tal-mewt.

Is-surġent Franġisk Gajowniczek meta ġie magħżul biex ikun wieħed mill-għaxra għajjat: "Għażiża marti miniex ser narak iżjed!

Għeżież uliedi li llum ser issiru ltiema minn missierkom, insellmilkom darba għal dejjem!"

Għal dan il-kliem Patri Kolbe ħareġ mil-linja tiegħu, neħħa l-beritta minn rasu, mar quddiem il-kmandant u waqt li wera b'idejh is-surġent, qallu: "Jiena saċerdot kattoliku mill-Polonja; jiena xiħ; għalhekk irrid nieħu postu għax hu għandu l-mara u t-tfal."

Patri Kolbe u d-disgħa l-oħra ġew imneżżgħin minn ħwejjiġhom u mitfugħin f'bunker biex imutu bla ikel u bla xorb.

Wara ġimagħtejn, sitta kienu mietu, tlieta kienu mitlufin minn sensihom u Patri Kolbe biss kien għadu ħaj u f'sensih.

Temmewlu ħajtu b'injezzjoni tal-velenu.

Dakinhar kien l-14 ta' Awwissu tas-sena 1941.

Fl-10 ta' Ottubru tas-sena 1982, il-Papa Ġwanni Pawlu II iddikjarah Qaddis u Martri.

Ħsieb

F'sitwazzjoni ta' tbatija kbira, l-għajta tas-Surġent turina l-imħabba li kellu lejn martu u lejn uliedu li ma xtaqx iħallihom mingħajru.

Għall-offerta tal-qaddis li talab li joħodlu postu għax tħassru, nistgħu npoġġu kliem Kristu li qalilna:

"Ħadd ma għandu mħabba akbar minn din: li wieħed jagħti ħajtu għal ħbiebu."

(Ġwanni 15:13)

L-imħabba vera hija dik li tingħata għal min tħobb, jiġifieri tkun offerta ta' mħabba li ma toqgħodx tqis kemm se jiswielek biex tissagrifika lilek innifsek kull fejn hemm bżonn.

Dan naraw li għamel Kristu nnifsu għal kull wieħed u waħda minna biex salvana mid-dnub!

Fejn aħna fl-imħabba tagħna lejn l-oħrajn, b'mod speċjali lejn dawk li huma tant qrib tagħna?

Kemm qed inġibuhom qabilna u nibqgħu nħobbuhom anki jekk dan mhux dejjem faċli u komdu għalina u jitlob minna sagrifiċċji u offerta tagħna nfusna?

Ejjew niftakru li Ġesù kkmandana:

"Ħobbu lil xulxin bħalma ħabbejtkom Jien,"

(Ġwanni 13:34) u nafu kif ħabbna Ġesù .

Żgur li d-devozzjoni li Kolbe kellu lejn il-Verġni Marija wasslitu biex jagħtina eżempju mill-isbaħ ta' din it-tip ta' mħabba li tingħata.

Marija wkoll tibqa' tingħata għas-servizz tagħna kull meta nduru lejha.

Imma x'tip ta' qima tistenna minn għandna din l-Omm tagħna tas-Sema?

Forsi trid il-briju u piki tal-festi fil-jum iddedikat għaliha?

Mhux aktar tridna nersqu lejn Binha, nindmu minn dnubietna u nirċievu s-Sagramenti tal-Qrar u t-Tqarbin b'mod frekwenti?

Mhux li nimitaw il-virtujiet tagħha, b'mod speċjali dik tal-umiltà u d-dispożizzjoni tagħha li tisma' l-Kelma t'Alla u twettaqha?

Kemm qed nagħtu widen għall-Kelma t'Alla fil-Bibbja?

Mhux li ngħixu ħajja ta' talb bħalha u ningħaqdu magħha fit-talba tant għal qalbha tar-Rużarju?

Kemm qed nixbhu lil Ommna li tiddi bil-barkiet għax kienet lesta li tħobb lil Alla, akkost ta' kull sagrifiċċju u tbatija personali li wassalha sal-Kalvarju?

Illum tinsab glorjuża, kif se niċċelebraw għada, għax ħadet il-premju li stħaqqilha.

Il-qima vera li tixtieq minn għandna hi prinċiparjament dik li bħalha ngħixu dak li Alla kkmandana.

Talba

Ħuna Massimiljanu, int li issa qed tgawdi l-glorja tal-martri qrib il-Verġni Immakulata u Binha li inti tant ħabbejt, għinni biex fuq it-tagħlim u l-eżempju tiegħek jien ukoll nipprattika bla ma naqta' qalbi l-imħabba tiegħi lejn Alla u lejn kulħadd bla riservi.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film dwar il-ħajja ta' Kolbe:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64ef13f057', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' Awwissu: Beatu Innoċenz XI

Verżjoni Vidjo:

Beatu Innoċenz XI

"Min jiekol ġismi u jixrob demmi, jibqa' fija u jiena fih." –

Ġesù fi Ġwanni 6:56.

BEATU INNOĊENZ XI

Papa

1611 – 1689

Tagħrif:

Kien jismu Benedittu.

Twieled f'Como fl-1611 u kien ġej mill-familja magħrufa Odescalchi.

Wara li studja għand il-Ġiżwiti, minn mindu kellu 15-il sena, hu kien imħarreġ fil-bank tal-familja tiegħu f'Ġenova.

Iżda wara sar avukat u sar magħruf għall-onestà, kuraġġ u mħabba kbira lejn il-foqra.

Wara li qabad il-karriera ekklesjastika, il-Papa Innoċenz X li kien iġibu ħafna minħabba l-kwalitajiet sbieħ fih għażlu kardinal meta kellu 33 sena, minkejja li kien għadu mhux saċerdot.

Ordna qassis u kien maħtur isqof ta' Novara meta kellu 49 sena.

Kien elett Papa fl-1676 meta kellu 65 sena.

Qabel ma aċċetta li jkun Papa huwa talab li l-kardinali jiftehmu li jtemmu r-riforma tal-Konċilju ta' Trentu, jiddefendu l-libertà tal-Knisja fil-kontroversja li kien hemm fil-Knisja ta' Franza msejħa l-Gallikaniżmu u jipproteġu r-reliġjon Nisranija kontra t-Torok.

Il-Papa Innoċenz XI ikkundanna l-kwetiżmu ta' Miguel de Molinos u ħeġġeġ għat-tqarbin spiss.

Dan il-Papa kkundanna 65 propożizzjoni laxki mxerrda minn xi moralisti.

Hu ta direttiva lill-Ġeneral tal-Ġiżwiti biex iqanqal lill-universitajiet tal-ordni biex isostnu l-opinjonijiet l-aktar probabbli fit-teoloġija morali.

Il-Papa Innoċenz XI miet fit-12 ta' Awwissu 1689, ta' 78 sena, wara li kien ilu Papa 13-il sena.

Papa Piju XII iddikjarah Beatu fl-1956.

Ħsieb

Innoċenz XI kien bniedem ta' drawwiet sempliċi u ta' natural ġeneruż, imma sod ħafna fil-ħidma tiegħu kontra l-ħażen u fejn jidħlu ambizzjonijiet jew stravaganzi ekklesjastiċi.

Meta miet dan il-Papa, il-poplu, speċjalment il-foqra li fih sabu veru missier, iffolla lejn il-kadavru tiegħu biex jagħtih l-aħħar tislima, u billi ħafna xtaqu jżommu xi biċċa mil-libsa tiegħu, kellha tiżdied il-gwardja miegħu mejjet.

Il-Papa Innoċenz XI tassew li ħeġġeġ għat-tqarbin ta' spiss, anke ta' kuljum, imma basta mhux biex wieħed jagħmel bħal ħaddieħor u basta wieħed joqgħod attent għat-tħejjija u l-qima lejn is-Sagrament.

U aħna llum, kemm nagħtuh importanza lil dan is-Sagrament tat-Tqarbin?

Kemm qed ninqdew bil-Qrar qabel nitqarbnu?

Kemm qed ninbidlu f'Dak li nirċievu?

Il-Papa Franġisku, fl-Udjenza li għamel dwar it-Tqarbin nhar l-Erbgħa 21 ta' Marzu 2018, qal dan li ġej:

"Wasalna biex nitkellmu fuq it-Tqarbin, jiġifieri biex aħna ningħaqdu ma' Ġesù.

Qed nirreferi għat-tqarbin sagramentali: mhux it-tqarbin spiritwali, li int tista' tagħmlu mid-dar tiegħek billi tgħid: 'Ġesù, nixtieq nirċevik spiritwalment.'

Le, it-tqarbin sagramentali, bil-ġisem u d-demm ta' Kristu.

Niċċelebraw l-Ewkaristija biex nitrejqu bi Kristu, li jagħtina lilu nnifsu kemm fil-Kelma u kemm fis-Sagrament tal-Altar, biex iwaħħadna miegħu.

Dan jgħidu l-Mulej stess:

'Min jiekol ġismi u jixrob demmi, jibqa' fija u jiena fih'

(Ġwanni 6:56).

Fil-fatt, il-ġest ta' Ġesù li ta lid-dixxipli tiegħu Ġismu u Demmu fl-Aħħar Ċena, jissokta llum ukoll permezz tal-ministeru tas-saċerdot u tad-djaknu, ministri ordinarji tat-tqassim tal-Ħobż tal-ħajja u tal-Kalċi tas-salvazzjoni lill-aħwa.

Fil-Quddiesa, wara li jkun qasam il-Ħobż ikkonsagrat, jiġifieri l-ġisem ta' Ġesù, is-saċerdot jurih lill-fidili, u jistedinhom jieħdu sehem fl-ikla Ewkaristika.

Nafuhom il-kelmiet li jidwu minn fuq l-altar imqaddes: 'Dan huwa l-Ħaruf ta' Alla, dan hu li jneħħi d-dnubiet tad-dinja: henjin dawk li huma mistiedna għall-Ikla tal-Ħaruf.'

Imnebbħa minn silta mill-Apokalissi –

'hienja dawk li kienu mistiedna għall-mejda tat-tieġ tal-Ħaruf'

(Apokalissi 19:9): jgħid 'tieġ' għax Ġesù hu l-għarus tal-Knisja – b'din l-istedina qed isejħilna biex ngħixu l-għaqda intima tagħna ma' Kristu, għajn ta' ferħ u ta' qdusija.

Hi stedina li thenni u fl-istess ħin twassalna għall-eżami tal-kuxjenza għad-dawl tal-fidi.

Jekk minn naħa, fil-fatt, naraw id-distanza li hemm tifridna mill-qdusija ta' Kristu, mill-oħra nemmnu li d-Demm tiegħu hu 'mxerred għall-maħfra tad-dnubiet.'

Ilkoll kemm aħna ġejna maħfura fil-Magħmudija, u lkoll kemm aħna maħfura u se niġu maħfura kull darba li nersqu lejn is-Sagrament tal-Penitenza.

U tinsewx: Ġesù dejjem jaħfer.

Ġesù ma jegħja qatt jaħfer.

Aħna li negħjew nitolbu maħfra.

Meta jaħseb sewwasew fuq il-valur salfiviku ta' dan id-Demm, Sant'Ambroġ jesklama:

'Jien li dejjem nidneb, irrid dejjem nagħmel użu mill-mediċina'

(De sacramentis, 4, 28: PL 16, 446A).

B'din l-istess fidi, aħna wkoll indawru ħarsitna fuq il-Ħaruf ta' Alla li jneħħi d-dnubiet tad-dinja u nsejħulu:

'Mulej, ma jistħoqqlix li tidħol taħt is-saqaf tiegħi: imma għid kelma waħda u ruħi tkun imfejqa.'

Dan ngħiduh f'kull Quddiesa.

Jekk aħna niċċaqilqu minn postna biex nersqu għat-Tqarbin, aħna nimxu lejn l-altar f'purċissjoni biex nitqarbnu, fir-realtà hu Kristu li jiġi jiltaqa' magħna biex iwaħħadna miegħu.

Hemm laqgħa ma' Ġesù!

Li nitrejqu bl-Ewkaristija jfisser li ninbidlu f'dak li nirċievu.

Dan jgħinna nifhmuh Santu Wistin, meta jirrakkonta fuq id-dawl li rċieva meta sema' lil Kristu jgħidlu: 'Jiena l-ikel tal-kbar: ikber, u tibda tiekol lili, mhux biex tibdel lili fik, bħall-ikel tal-ġisem, iżda biex int tinbidel fija' (L-Istqarrijiet VII, 10, 16: PL 32, 742).

Kull darba li aħna nitqarbnu, insiru nixbhu iktar lil Ġesù, ninbidlu iżjed f'Ġesù.

Kif il-ħobż u l-inbid jinbidlu fil-Ġisem u d-Demm tal-Mulej, hekk dawk li jirċevuhom bil-fidi jinbidlu f'Ewkaristija ħajja.

Lis-saċerdot li, hu u jqarbnek, jgħidlek: 'Il-Ġisem ta' Kristu,' int twieġbu: 'Ammen,' jiġifieri tagħraf il-grazzja u l-impenn li jitlob li ssir Ġisem ta' Kristu.

Għax meta int tirċievi l-Ewkaristija, int issir Ġisem ta' Kristu.

Kemm hi ħaġa sabiħa din; hi sabiħa ħafna.

Waqt li jgħaqqadna ma' Kristu, u jneżżagħna mill-egoiżmi tagħna, it-Tqarbin jiftħilna qalbna u jgħaqqadna ma' dawk kollha li huma ħaġa waħda miegħu.

Dan hu l-għaġeb kbir tat-Tqarbin: insiru dak li nirċievu!

Il-Knisja tixtieq tassew li anki l-fidili jirċievu l-Ġisem ta' Kristu b'ostji kkonsagrati fl-istess Quddiesa; u s-sinjal tal-mejda Ewkaristika joħroġ b'mod iżjed sħiħ jekk it-Tqarbin imqaddes isir biż-żewġ speċi, imqar jekk nafu li t-tagħlim Kattoliku jgħidilna li taħt speċi waħda nkunu diġà qed nirċievu lil Kristu sħiħ (ara Ordni ġenerali tal-Missal Ruman, 85; 281-282).

Skont il-prassi ekkleżjali, il-fidili normalment jersqu lejn l-Ewkaristija f'forma proċessjonali, kif semmejna, u jitqarbnu bilwieqfa b'devozzjoni, inkella għarkupptejhom, kif stabbilit mill-Konferenza Episkopali, u jirċievu dan is-sagrament fuq l-ilsien jew, fejn hu permess, fuq l-id, kif jippreferu (ara OGMR, 160-161).

Wara t-Tqarbin, biex ngħożżu fil-qalb tagħna d-don li rċivejna, jista' jgħinna s-skiet, it-talb fis-skiet.

Ikun ta' għajnuna kbira jekk intawlu xi ftit dan il-mument ta' skiet, fejn noqogħdu nitkellmu ma' Ġesù fil-qalb tagħna, kif ukoll jekk inkantaw xi salm jew innu ta' tifħir (ara OGMR, 88) li jgħinna noqogħdu mal-Mulej.

Il-Liturġija tal-Ewkaristija tagħlaq bit-Talba wara t-Tqarbin.

Fiha, f'isem kulħadd, is-saċerdot idur lejn Alla biex iroddlu ħajr li tana sehem miegħu fl-istess mejda u jitolbu li dak li rċivejna jibdel lil ħajjitna.

L-Ewkaristija tagħtina s-saħħa biex nagħtu frott ta' opri tajba ħalli ngħixu ta' Nsara.

Fiha tifsira qawwija t-talba tal-lum, li fiha nitolbu lill-Mulej li 'l-misteri qaddisa li rċivejna jkunu għalina duwa tas-sema, biex ifejqu lill-qlub tagħna mill-ġibdiet ħżiena, u jwettquna u jħarsuna dejjem' (Missal Ruman, l-Erbgħa wara l-V Ħadd tar-Randan).

Ejjew nersqu lejn l-Ewkaristija: nirċievu lil Ġesù li jibdilna fih, isaħħaħna iżjed.

Kemm hu twajjeb u kbir il-Mulej!"

U int, qed qed tħejji ruħek sew biex titqarben b'safa, devozzjoni u gratitudni?

Talba

Mulej, Inti tajtna fil-Beatu Papa Innoċenz XI missier ħanin li jieħu ħsieb il-merħla b'impenn u ġenerożità qaddisa, l-aktar lejn il-foqra, u b'karattru sod ħafna fejn kienet tidħol il-ħidma tiegħu kontra l-ħażen; agħtina li b'talbu aħna naħarbu kull okkażjoni ta' ħażen u nissaħħu dejjem iżjed bl-Ikel tas-Sema fis-Sagrament tal-Ewkaristija.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef1416a8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


11 ta' Awwissu: Santa Klara

Verżjoni Vidjo:

Santa Klara

"Qegħdin jinfnew ġismi u qalbi: Alla l-qawwa ta' qalbi u sehmi għal dejjem.

Jiena ngħodd kollox bħala telf, biex nirbaħ lil Kristu, u nkun ninsab fih." –

Responsorju mil-Liturġija tas-Sigħat tal-Festa ta' Santa Klara (Salm 72(73):26; Filippin 3:8b).

SANTA KLARA

Verġni

1193 – 1253

Tagħrif:

Santa Klara twieldet f'Assisi, l-Italja, fl-1193.

Meta kellha 18-il sena, semgħet lil San Franġisk jagħmel l-eżerċizzi tar-Randan.

Il-prietki tiegħu ħassithom jolqtuha u jispirawha, u xtaqet tgħix ħajjitha skont il-Vanġelu, bħalu.

San Franġisk approva r-riżoluzzjoni tagħha.

F'Ħadd il-Palm tal-1212, Klara flimkien ma' waħda ħabiba tagħha telqet mid-dar bil-moħbi għax niesha ma kinux jaqblu magħha, u marret il-Porzjunkola, kilometru u nofs bogħod mill-belt, fejn San Franġisk kien jgħix ma' sħabu.

San Franġisk laqagħha fil-kappella żgħira tal-Madonna u għamel ċerimonja qasira li fiha hu qatgħalha xagħarha u taha libsa griża, b'sinjal li hi kienet qed tħalli l-ħajja lussuża li kienet trabbiet fiha, u kienet ser tħaddan ħajja ta' faqar u talb, maqtugħa mid-dinja.

Minn dak il-waqt hi marret tgħix f'monasteru tas-Sorijiet Benedittini, f'Bastia, post żgħir fil-qrib.

Wara ftit ġranet, marret f'monasteru ieħor tal-istess sorijiet.

Il-ġenituri tagħha mhux biss ma rnexxilhomx jibdlulha fehmitha, imma talli oħtha Anjeże ngħaqdet magħha.

Fl-1215, Klara marret tgħix f'dar qrib il-knisja ta' San Damjan li San Franġisk kien irrestawra.

Magħha marru oħrajn.

San Franġisk għażilha biex tkun il-Badessa ta' din il-Kongregazzjoni.

Baqgħet f'din id-dar (monasteru) sakemm mietet.

Ommha, wara l-mewt ta' żewġha, u oħtha Beatrice, ingħaqdu magħha wkoll.

Dan huwa kkunsidrat bħala l-bidu tal-Klarissi.

F'qasir żmien, din il-Kongregazzjoni xterdet f'bosta monasteri oħra fl-Italja, fi Franza, u fil-Ġermanja.

Il-Klarissi addottaw ħajja iebsa ta' povertà , silenzju u awsterità.

Ma kinux jippossiedu propjetà.

Kienu jgħixu bil-kontribuzzjonijiet.

Fl-1228, il-Papa Girgor IX tahom il-

Privilegium Paupertatis

, li ma jkunu jippossiedu l-ebda propjetà.

Mhux biss l-individwi iżda lanqas il-komunitajiet.

Santa Klara baqgħet Superjura għal erbgħin sena.

Mietet fil-monasteru ta' San Damjan fil-11 ta' Awwissu, 1253.

Il-Papa Alessandru IV, fl-1255, sentejn biss wara mewtha, iddikjaraha Qaddisa.

Il-ġisem tagħha jinsab meqjum fil-bażilika ddedikata lilha, fil-belt t'Assisi, fejn qabel kien hemm il-knisja ta' San Ġorġ.

Il-Papa Piju XII ħatar lil Santa Klara patruna tat-televiżjoni fl-14 ta' Frar, 1958.

Anke oħtha Anjeże (

ara Santa Anjeże ta' Assisi

) hija meqjuma bħala Qaddisa.

Interessanti l-ittri li Santa Klara kitbet lil Santa Anjeże ta' Praga (

ara Santa Anjeże ta' Praga

) dwar l-osservanza tal-vot tal-faqar.

Ħsieb

Qari minn Ittra ta' Santa Kjara, verġni, lil Santa Anjeże ta' Praga bit-titlu 'Ħares lejn il-faqar, l-umiltà u l-imħabba ta' Kristu':

"Hieni tassew il-bniedem li jingħatalu sehem mill-mejda mqaddsa, sabiex jingħaqad b'qalbu kollha ma' Kristu, ma' dak li bi ġmielu jgħaġġeb bla heda lill-qtajja kollha tal-qaddisin fis-sema, dak li jqanqal il-qlub bi mħabbtu u jġedded lil min iżomm ħarstu fuqu, jimla 'l kulħadd bit-tjubija u l-ħlewwa tiegħu, u jsawwab dawl ħelu fuq min jiftakar fih, dak li bil-fwieħa ħelwa tiegħu l-mejtin jerġgħu jqumu għall-ħajja u bid-dehra glorjuża tiegħu jhenni l-ulied kollha ta' Ġerusalemm tas-sema.

Għax din id-dehra hi dija tas-sebħ ta' dejjem, raġġ mid-dawl ta' dejjem u mera bla nikta.

Ħares kuljum lejn din il-mera, o Sultana, għarusa ta' Ġesù Kristu, ara dejjem wiċċek fiha, biex tiżżejjen kollok kemm int minn ġewwa u minn barra, kollok mogħnija bil-ġmiel li jsebbħek bil-ward u l-ilbiesi ta' kull virtù, kif jixraq lil bint u għarusa l-iżjed safja tas-Sultan il-kbir.

Din il-mera għandha turik ix-xbieha tal-faqar imbierek, tal-umiltà mqaddsa u tal-imħabba tal-għaġeb; u hekk, bl-għajnuna tal-grazzja ta' Alla, tkun tista' tħares lejk innifsek fil-mera kollha.

Ħares lejn in-naħa ta' fuq ta' din il-mera, u ara l-faqar ta' dak li kien imfisqi u mqiegħed fuq maxtura.

X'umiltà, x'faqar tal-għaġeb!

Is-sultan tal-anġli u Sid is-sema u l-art, mimdud fuq maxtura!

Ħares lejn in-naħa tan-nofs, u ara l-umiltà, jew għallinqas il-faqar imqaddes, it-taħbit bla qjies u t-tbatijiet li Kristu ġarrab biex jifdi l-bnedmin.

Ħares imbagħad lejn in-naħa t'isfel ta' din il-mera, u ara l-imħabba bla tarf li biha Kristu għoġbu jilqa' s-salib u jieħu mewt l-aktar mistkerrha.

Din il-mera, jiġifieri Kristu, minn fuq is-salib fejn kien imdendel kellem lil dawk li kienu għaddejjin minn quddiemu, u wissiehom biex jaħsbu fuq dawn il-ħwejjeġ kollha.

Hu qalilhom: Intom ilkoll li għaddejjin mit-triq, ħarsu u araw jekk hemmx niket bħan-niket tiegħi.

Inwieġbu b'leħen wieħed u ruħ waħda għall-għaJjat u t-tnehid tiegħu, u ngħidu: 'Taħseb u tiftakar ruħi, u tinfena ġewwa fija.

Mela tħeġġeġ dejjem iżjed bin-nar tal-imħabba, o Sultana tas-Sultan tas-sema.'

Ġib ukoll quddiem għajnejk b'liema għaxqa tal-għaġeb, b'liema għana u ġieħ jista' jimliEk għal dejjem, u x-xewqat u l-imħabba kbira ta' qalbek iġġagħlek titniehed u tgħid: 'Iġbidni warajk, ejja niġru wara r-riħa tgħaxxaq tal-fwieħat tiegħek, Għarus tiegħi tas-sema.

Ma negħjiex niġri, sa ma ddaħħalni għax-xorb ħelu tiegħek, inserraħ rasi fuq driegħek tax-xellug, tgħannaqni bil-leminija tiegħek, u l-bewsa ta' fommok timlieni bil-hena.'

Int u taħseb f'dan kollu, ftakar ukoll fl-omm imsejkna tiegħek, għax taf li jiena nqaxt għal dejjem it-tifkira ħelwa tiegħek f'qalbi, għax lilek ngħożżok fuq kulħadd."

L-erba' ittri li Santa Klara ta' Assisi kitbet lil Santa Anjeże ta' Praga huma dawn:

L-Ewwel Ittra

It-Tieni Ittra

It-Tielet Ittra

Ir-Raba' Ittra

U hawn ma nistgħux ma nagħmlux aċċenn għall-preżenza tal-Klarissi fil-gżejjer tagħna, f'San Ġiljan:

u f'Victoria, Għawdex:

Din

playlist

ta' vidjows dwar il-Klarissi fi gżiritna:

"Aħna nsiru f'dak li nħobbu, u dak li nħobbu isawwarna f'dak li ser insiru.

Jekk inħobbu l-oġġetti, insiru oġġett.

Jekk ma nħobbu xejn, ma nsiru xejn.

L-imitazzjoni m'għandhiex tkun li litteralment tagħmel bħal Kristu, pjuttost tfisser li ssir fi xbieha ta' dak il-maħbub, xbieha li tingħaraf mill-bidla.

Dan ifisser li aħna nsiru ġarar tal-imħabba ħanina ta' Alla għall-oħrajn."

~ Santa Klara

Qatt ħsibt kemm irid ikollok flus biex tgħix ħajja kuntenta?

Qatt xtaqt li jkollok flus iktar milli għandek?

Santa Klara (u San Franġisk ta' Assisi u ruxxmata Qaddisin oħra) ħalliet kollox, lanqas ċenteżmu wieħed biss ma żammet għaliha, u qatt ma ħabblet rasha biex ikollha.

Safrattant ma setgħetx tkun iktar kuntenta milli kienet.

Qalbha kienet mimlija b'Alla.

Qalbek kemm hi mimlija b'Alla?

Talba

Fil-ħniena tiegħek, o Alla, inti mlejt lil Santa Kjara bl-imħabba għall-faqar; bit-talb tagħha, agħtina li nimxu wara Kristu fl-ispirtu tal-faqar, biex narawk wiċċ imb' wiċċ fis-saltna tas-sema.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef17c44b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


9 ta' Awwissu: Santa Tereża Benedetta tas-Salib (Edith Stein)

Verżjoni Vidjo:

"Ħażżmet ġenbejha bil-qawwa, u wettqet dirgħajha; għalhekk il-musbieħ tagħha qatt ma jintefa'." –

Antifona mil-Liturġija tas-Sigħat tal-Festa ta' Santa Tereża Benedetta tas-Salib.

SANTA TEREŻA BENEDETTA TAS-SALIB

(EDITH STEIN)

Verġni u Martri

1891 – 1942

Tagħrif:

Edith twieldet fit-12 ta' Ottubru 1891, f'familja Lhudija, nhar il-Yom Kippur, l-akbar festa tal-Lhud.

Il-familja kienet tan-negozju.

L-omm ma kinitx tlaħħaq mat-tfal, f'dik li hija formazzjoni reliġjuża.

Edith tilfet il-fidi:

"Jien ħassejt ġewwa fija li m'għandix inkompli nitlob aktar."

Fl-1911, ta' għoxrin sena spiċċat l-iskola, bl-akbar suċċess u unuri.

Fl-1913, daħlet fl-Università ta' Gottingen u bdiet l-istudji tal-fenomenoloġija, taħt l-għaref filosofu Edmund Husseri.

Fl-1914, Edith stqarret

"M'inix ngħix ħajti"

Darba daħlet ġol-Katidral ta' Frankfurt u rat mara bil-basket tax-xirja, li baqgħet dieħla 'l fuq u niżlet għarkupptejha u talbet għal ftit ħin.

Edith ħasset fiha xi ħaġa:

"Għalija din kienet xi ħaġa ġdida; fis-Sinagoga konna mmorru darba biss.

Hawnhekk rajt lil din il-mara, ġejja dritt mis-suq bix-xirja u dieħla ġo din il-knisja.

Rajtha bħallikieku kien ser ikollha konverżazzjoni intima.

Kienet ġrajja li qatt ma nsejtha."

Dakinhar stess marret iżżur lill-armla, li r-raġel tagħha li kien Protestant, kien għadu kif miet.

Wara kitbet hekk:

"Din kienet għalija l-ewwel laqgħa mas-Salib u fil-qawwa kbira li hu jagħti lil dawk li jilqgħuh u jġorruh.

Kien il-mument fejn il-fidi tiegħi ħassejtha tikkollassa u Kristu beda jitfa' d-dawl tiegħu fuqi: Kristu fil-misteru tas-SALIB."

Aktar tard kitbet:

"Din il-ġrajja kienet il-pjan ta' Alla li jien stess ma kontx ippjanajt."

Fl-1 ta' Jannar 1933, daħlet mal-Karmelitani ta' Cologne u fl-1934 ħadet il-libsa Karmelitana bl-isem ta' Swor Tereża Benedetta tas-Salib.

Fit-2 t'Awwissu 1942, in-Nażi arrestawha għax kienet Lhudija, u magħha lil oħtha Rosa, li kienet tgħix fil-kunvent tagħha.

Fid-9 ta' Awwissu tal-istess sena Edith u oħtha mietu ggassjati fil-kamp tal-konċentrament ta' Auschwitz.

Il-Professur Jan Nola li għex fl-istess Università magħha kiteb hekk:

"Edith Stein kienet xhieda tal-preżenza t'Alla, f'dinja fejn Alla ma jeżistix."

Ġiet ibbeatifikata mill-Qaddis Papa Ġwanni Pawlu II, f'Cologne, fl-1 ta' Mejju, 1987.

Ħsieb

Qari mill-kitbiet spiritwali ta' Santa Tereża Benedetta tas-Salib (Edith Stein: Vita, Dottrina, Testi inediti – Roma 1987, pp. 127-130) bit-titlu 'Sliem għalik, o Salib, tama tagħna':

"Waqt li l-Knisja tfakkar il-Passjoni tal-Mulej fil-kontemplazzjoni tal-imħabba kollha tbatija ta' Sidna Ġesù Kristu, tistedinna nsellmu lis-Salib Imqaddes bħala t-tama waħdanija tagħna.

Id-dinja tinsab ħuġġieġa waħda: it-taqbida bejn Kristu u l-antikrist qed tiħrax u toħroġ fil-beraħ.

Dan ifisser li, jekk inti taqtagħha li tkun ta' Kristu, jista' jintalab minnek ukoll is-sagrifiċċju ta' ħajtek.

Ħares lejn il-Mulej imdendel quddiemek fuq l-għuda tas-Salib, għax Hu obda sal-mewt tas-salib.

Huwa ma ġiex fid-dinja biex jagħmel ir-rieda tiegħu, imma biex jagħmel ir-rieda tal-Missier.

Jekk trid tkun l-għarusa tal-Imsallab, għandek tiċħad għal kollox ir-rieda tiegħek, u ma għandux ikollok xewqa oħra għajr dik li twettaq ir-rieda ta' Alla.

Il-Feddej huwa mdendel quddiemek fuq is-Salib għeri u mneżża' minn kollox, għax għażel il-faqar.

Min irid jimxi warajh, għandu jiċħad il-ġid kollu tal-art.

Oqgħod quddiem il-Mulej imdendel fuq is-Salib b'qalbu minfuda.

Hu xerred id-demm ta' qalbu biex jirbaħ qalbek.

Biex tkun tista' timxi warajh fis-safa, qalbek trid tkun ħielsa minn kull ġibda tal-art; Ġesù Msallab għandu jkun l-oġġett waħdieni li tixxennaq għalih, l-oġġett ta' kull xewqa u ta' kull ħsieb tiegħek.

Id-dinja tinsab ħuġġieġa waħda: tixtieq titfiha?

Ħares lejn is-Salib.

Mill-Qalb miftuħa tal-Feddej ħiereġ id-demm li għandu l-qawwa li jitfi wkoll in-nirien tal-infern.

Bis-saħħa tal-ħarsien bir-reqqa tal-wegħdiet tiegħek, iftaħ qalbek u eħlisha minn kull tfixkil; imbagħad, ikunu jistgħu jinxteħtu fiha l-ħalel tal-imħabba divina, hekk li qalbek tfur u ssir għammiela sat-trufijiet tal-art.

Permezz tal-qawwa tas-Salib tista' tkun f'kull imkien ta' tbatija kull fejn twasslek l-imħabba kollha ħniena tiegħu, dik l-imħabba li tieħu mill-Qalb divina u li tagħtik il-ħila li xxerred ma' kullimkien id-demm l-aktar għażiż tiegħu biex idewwi, isalva u jifdi.

Għajnejn l-Imsallab iħarsu lejk biex jistaqsuk u jitolbuk.

Trid terġa' tintrabat bis-sinċerità kollha fil-patt miegħu?

X'se tkun it-tweġiba tiegħek.

Mulej, għand min immorru?

Int għandek il-kliem tal-ħajja ta' dejjem.

Sliem għalik, o Salib, tama tagħna!"

Il-Qaddis Papa Ġwanni Pawlu II, nhar il-beatifikazzjoni ta' Edith Stein qal :

"Swor Tereża Benedetta tas-Salib, hija personalità li għaqdet ġewwa fiha nnifisha dik

il-ħajja rikka tagħha, sintesi tas-seklu tagħna.

Dik kienet sintesi ta' storja mimlija

feriti, li għadhom qed iweġġgħuna ... kif ukoll sintesi fuq il-bniedem.

Dan kollu nġabar

flimkien ġo dik il-qalb waħdanija, li baqgħet bla heda u mhux mitmugħa, sakemm fl-aħħar

sabet il-mistrieħ tagħha f'Alla."

U l-qalb tiegħek, mistrieħa f'Alla?

Tfittex il-faraġ u d-dawl tiegħek fis-Salib ta' Kristu li jurik kemm ħabbek Alla?

Kemm inti lest/a li tħobbU lura?

Talba

Mulej Alla ta' missirijietna, imliena bix-xjenza tas-salib, li biha żejjint b'mod tal-għaġeb lil Santa Tereża Benedetta tas-Salib fil-waqt tal-martirju; agħtina, għat-talb tagħha, li dejjem infittxu lilek bħala l-ogħla Verità u nħarsu b'qalb sħiħa sal-mewt il-patt etern ta' mħabbtek imwettaq bid-demm ta' Ibnek għas-salvazzjoni ta' kulħadd.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ef1ded95', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });